Igeldoko Herri Denda: 113 bazkidek osatzen duten proiektu berritzailea – OVES-GEEB\nIgeldoko Herri Denda: 113 bazkidek osatzen duten proiektu berritzailea\nUneko orria Igeldoko Herri Denda: 113 bazkidek osatzen duten p...\nUztailaren 17tik geroztik, igeldotarrek Igeldon bertan egin ditzakete eguneroko erosketak. «Beharrak asetzeko eta herria kudeatzeko» baliagarri izango delako asmoarekin ireki ditu ateak Igeldoko Herri Dendak.\nHasiera batean, Igeldon Nekazarien Kooperatiba zegoen. Duela bost bat urte ideia horri buelta pare bat eman eta herrira zabaltzea erabaki zuten. Hala, egun, 113 bazkidek osatzen dute proiektu berritzailea.\nHerriko sarrera bera ere aldatu egin duelakoan daude Igeldoko Herri Kooperatibako kideak. «Erosketak egiteko aukera eskaintzeaz gain, bertakotasuna bermatzen duen leku bat, etorkizunari begira aukerak emango dituen gune bat eta bertatik mundura zabaltzen den ate bat» ere badela esan dute bazkideek.\nUztailaren 17an ireki zituen ateak Igeldoko Herri Dendak, kooperatibaren ekimenez. Dendaren irekiera aurreneko urratsa izan dela zehaztu dute, herriak ez baitzuen orain arte honelako zerbitzurik eskain zezakeen inolako azpiegiturarik.\nFuntsezkoa iruditzen zaie Igeldoko Nekazarien Kooperatiba Herri Kooperatiba bilakatzeko urratsa eman izana, izan ere, egun 113 bazkide daude. «Hau guztia 25 bazkiderekin hasi zen eta bazkidetza hori herrira zabaltzean», proiektua herriarena egitean, ehunka bizilagunen atxikipena jaso du eta horri esker, auzolanean, Nekazarien Kooperatibarena zen eta hogei urtez «abandonatua» egon den eraikina eraberritu dute: «Etorkizunean bazkide horien guztien inplikazio soziala ere nahi dute, belaunaldi berriek ere eduki dezaten gune bat zerbait sortu edo egiteko».\n« Matarók CIRIEC-Espainiaren XVIII. Kongresua hartuko du irailaren 17an eta 18an\nREAS Sareen Sarearen proposamena: 14 jarduera-ardatz eta 85 neurri «normaltasun berri» solidario, feminista eta ekologiko baterako »


Gerrak - Jakin.eus\nGerra da Siria, Libia, Afganistan edo Iraketik EBra etortzen ari diren pertsonak, iheslari eta errefuxiatuak, haien ohiko bizileku eta bizimoduetatik atera dituen zioa. Andaluziako itsasertzean eta Italiako hegoaldeko Lampedusa irlan duela urte gehiegi ezagutu izan ditugunak, orain, Austria, Alemania eta Hungariako mugetan gertatzen ari dira, hildakoak barne. Tragedia garratz horren aurrean, Europako Batasunaren izenean, inolako autokritikarik egin gabe, Merkel edo Rajoy bezalakoek erakutsitako jarrera paternalista eta ezin hipokritagoa, hauteskundeak datoz!, Hungariako gobernu eskuindarrak agerian utzi du.\nLehenik, irudi batzuek hedabideetan zalaparta handia eragin zuten: Hungariako mugako polizia batzuek errefuxiatu talde bati hamaiketakoen poltsak, eman beharrean, jaurti egiten zizkieten. Bigarrenik, aurreko irudiak azkar ordezkatu zituzten Hungariako mugetan eraikitzen ari diren ‘lotsaren’ hesi berriek. Estatu espainolaren hedabideetan ez dugu Melilla eta Ceuta hirien inguruan dauden hesi hilgarrien eta Hungarian jaurtitako hamaiketakoen arteko paralelorik ikusi edo entzun, baina hesiak berdinak dira.\nTragedia eta fartsa elkartzeko, Merkel andrea Bakearen Nobel sariaren hautagaitzat aurkeztu omen dute. Mihi gaiztoek diotenez, Alemaniako enpresarien ekimena omen da, kantzilerrak teknikari eta langile espezializatuen eskasia Siriatik etortzen ari diren langileei esker Alemanian konpontzera zihoazela adierazi ostean, noski!\nMendebaldeko potentziek sorrarazi eta sustengatutako gerra horien ondorioak ez dira kanpotarrentzako soilki. Xenofobia eta arrazismo hutsa, Hungariako gobernuarena ikusgarrienetakoa da baina inondik ere ez bakarra, indartzen ari dira curriculum ezin ‘demokratikoagoa’ duten Europako herrietan, Frantzia, Finlandia eta Herbehereetan, erraterako. «Kanpotarrek lanpostuak kentzen dizkigute» edo «Oso ‘ezberdinak’ (islamikoak, lapurrak, alferrak...) dira, haien herrietara itzul eta gera daitezen!», horiek bezalako mezuak ozenki entzutea, arduradun politikoengandik!, jada ez da asaldurarako kontua, eztabaida zintzo eta ordenatu baten gaia baizik, adierazpen askatasunaren panegirikoa, behin horretan bakarrik, egin ondoren.\nHala ere, muga irekien aldeko filosofiak EBko kapitalismoan kontraesan batzuk sortzen ditu: hurrengo hilabete eta urteetan posible al da bi milioi pertsona behar den moduan hartzea? Nondik atera behar da dirua? Zein izanen lirateke herri eta hirietako auzoetan nabarituko diren aldaketak? Gure inguruko osasun zerbitzuetan orain arte gertatu ez dena, etorkinek zerbitzu ‘gehiegi’ erabiltzea, alegia, bat-batean gertatzen hasiko balitz, nork daki zer ekarriko lukeen? Kapitalismoak ez du erantzunik, erantzun justu eta demokratikorik erran nahi dugu. Sistema ekonomiko gisa, kapitalismoaren antolaketa bortitza da berez. Ez da inoiz kapitalismo leunik izan. Ezinbertzekoak ditu hierarkia, indar eta bortizkeria, kapitalen arteko borrokan denak balio du eta.\nLangileak, zioen Marxek, munduko internazionalistenak gara eta izan gara. Hain zuzen, hesirik eta kapitalismorik gabeko mundu batean denok irabaziko genuke, oraingo pribilegiatuok ere bai. Beharbada kontsumo maila txikiagoarekin, baina gotorleku eta gerrarik gabe. Europako gotorlekuaren ideia ez da hala moralki nola politikoki onargarria, ezin da albora begira geratu, hesiak altxatuz ‘ekaitza’ igaro arte. Baina, aldi berean, Europako kapitalismoa ez da gai funtsezko eta jatorrizko arazoak konpontzeko, beharrezko aldaketak bere izaeraren aurkakoak bailirateke: kapitalismoak ez du seppuku-rik egiten. Tamalez, behin baino gehiagotan aipatu dugun legez, zerbait gertatuko delakoan gaude, hedabideetako azaletan jarriko dutena, errefuxiatu eta iheslarien egoera ahaztaraziko duena, bi publizitate-iragarkiren artean, Haitiko lurrikara, Ukrainako gerra, Lampedusa, Ceuta, Melilla, ebola eta hainbat kasutan gertatu den modu berberean: business as usual, berriro.


Bera Bera - SUPER AMARA Bera Berak ez du asmatu eta Europatik at (29-24)\nSUPER AMARA Bera Berak ez du asmatu eta Europatik at (29-24)\nBigarren zati hasieran partida eta kanporaketara itzuli arren, non SUPER AMARA Bera Bera bi golera gerturatu den, gipuzkoarrek ezin izan dute HC Zvezda gainditu (29-24) eta European Leagueko multzoen fasetik kanpo gelditu dira, kanporaketa (56-51) amaitu delarik.\nSUPER AMARA Bera Bera hasi eta berehala markagailuaren atzetik egon da berriro ere. Imanol Álvarezek errusiarren lehenengo lerroa oztopatu nahia, Sara Gil aurrean jarrita 5-1 defentsarekin saiatu da, atzean Terés, Menéndez eta O’Mullony atzean, Cardoso eta Arrojeria hegaletan eta Arruda atepean. Haler, Dyachenko hasieran eta Nikitina zentralak hutsuneak aurkitu dituzte HC Zvezda aurrean jarrita Gascan bezala (7’: 4-1). Donostiarrei asko kostatu zaie eraso jokoa, bigarren gola zortzigarren gola izan da Cardosok egindako penaltiarekin.\nDefentsa aurreratuak baloia lapurtzea ere ekarri du baina kontraerasoetan ere huts egin dute gipuzkoarrek behar den baino gehiagoetan. Jokalari bat gehiagorekin ere ez dute asmatu. Halere, Menéndezen kontraeraso batek SUPER AMARA Bera Bera sartuarazi du partidan (19’: 9-7).\nFernandesekin Zvezdaren defentsa hobeto eraso dute. Halere errusiarrek penaltiei esker mantendu dute abantaila, izan ere, Murzalieva aurreneko zatiko bostak gauzatu baititu. Zvezdak estutu du Antonova piboterakin eta Dyachenkorekin. Atsedenaldian (15-11).\nBigarrenean, 6-0 defentsa eta Arruda Zvezdari nagusitu zaie eta Sara Gilek kontraerasoan asmatu du. Pizzok penaltiak sartu ditu eta Zvezdak partida gelditu du. 17-15 iritsi da Gilekin baina Murzalievak beste penalti bat sartu du. Menéndezek eta Pizzok gerturatu dute SUPERA AMARA baina Arrojeriak ez du asmatu bere barneraketan, gol bakar batera jartzeko aukera galduz. 17 golan gelditu dira. Pizzok penalti huts egin du eta kanporatua izan da, Nikitinak aprobetxatu duelarik bere taldearen mesederako.\nIa hamar minutu golik sartu gabe denbora agortzen ari zela (53’: 23-18), Imanol Álvarezek defentsa aurreratu du. Baloiak berreskuratu dituzte, hiru minutu falta zirela 26-22 kokatu dira donostiarrak baina Zvezdak berriro asmatu du Arrudaren aurrean.\nOndorioz, SUPER AMARA Bera Berak ezin izan du Chekhov hirian irabazi, Moskuko eremuan gelditzen dena.\nHemendik aurrera, astebeteko atsedenaldia. Eta begiradak 2021era.\nFitxa: HZ Zvezda 29, Super Amara Bera Bera 24,\nHZ Zvezda 29 (15+14): Kirikias, Dvortsevaya, Nikitina (8), Dyachenko (3), Antonova (4), Chernova (1) eta Murzalieva (8, 6p) –hasierako zazpikoa- Sobina, Samolenko (4), Nikolaeva, Triobchuk, Sinel’Nikova, Gerasmova (1), Dolgikh (o.a.) eta Tikhanova (o.a.).\nSuper Amara Bera Bera 24 (11+13): Arruda, Gil (5), Menéndez (3), Terés, Arrojeria (3), O’Mullony (2) eta Cardoso (3, 2p) –siete inicial- Henández (2), Fernandes (2), Cavo, Pizzo (4, 3p), A. Etxeberria, Moreno eta Silva (o.a.).\nEpaileak: Jovic eta Amautovic (Bosnia - Herzegovina). Delegatua: Victor Poladenko (RUS)\nKanporatuak: Chernova (2) eta Sobina HC Zvezdatik eta Arrojeria, O’Mullony eta Pizzo Super Amaratik\nPartzialak: 3-1, 4-2, 7-4, 9-7, 12-10, 15-10 –atsedenaldia- 15-11, 17-14, 19-16, 21-17, 23-17, 26-19 eta 29-24


Hodei Exposito DV Torneoko finalerdietara sailkatu da - Urumea - Kronika.eus\nHodei Exposito DV Torneoko finalerdietara sailkatu da\nApaolaza igandeko partiduan.\nJardunaldi txarra izan zuten C.D. Hernaniko pelotariek. Izan ere, partidu batzuk bertan behera geratu ziren elurtearen eta Covid-19aren ondorioz. Guztira zortzi garaipen eta 12 porrot izan dira jardunaldi honetan txapelketa ofizial eta pribatuetan.\nEmaitzarik garrantzitsuena Ekhi Oses infantilak lortu zuen, Alonsori (Lapke) 2-0 irabazita azken faseko bere lehenengo kanporaketan. Oso ondo jokatu zuen eta lurraldeko txapelketan urrutira iritsi daitekeenaren itxura eman zuen.\nHalaber, garrantzitsua da Hodei Exposito seniorrak, Morgaetxeberria bizkaitarrarekin batera, 22 eta 3 irabazi izana Fernandez eta Etxeberriaren (La Rioja-Tolosa) aurka DV Torneoko final laurdenetan. Abenduaren 11n, finalerdia Eibarren jokatuko du.\nEz dira finalerdietara sartu Apaolaza-Lasa seniorrak eta Iturbe-Azpeitia kadeteak\nEmaitzarik txarrenak, batez ere, bi izan ziren. Xabier Apaolaza eta Mikel Lasa seniorrek 22-5 galdu zuten Sukia eta Galdosen (Tartaloetxe) aurka Gipuzkoako txapelketaren final laurdenetan eta txapelketatik kanpo geratu dira. Bikote hernaniarrak ezer gutxi egin ahal izan zuen txapelak irabazteko bikote faboritoaren aurka, baina porrot honek ez du zikintzen senior mailako debutean biek jokatu duten txapelketa haundia.\nXuban Iturbe eta Oier Azpeitia kadeteen emaitza ere txarra izan zen, 22-14 galdu baitzuten Etxabe eta Contrerasen (Ataun) aurka, finalerdietarako sailkatzeko funtsezko partiduan. Bikote hernaniarrak finalerdietan sartzea merezi zuen egindako txapelketa bikainagatik, baina azken bi jardunaldietan bere urduritasunak behera bota du egindako lana. Pena ezin izan dutela Gipuzkoako Txapelketa nahi bezala amaitu.


Tokiko produktuen azokan datorren igandean Abetxukun Elikaduraren XII. Gizarte Topaketan - Consumo responsable - Zentzuz\nDatorren igandean, hilaren 23an, baratzezaintza eta nekazaritza ekologikoaren inguruko jarduerez gain izango da Urarteko baratzeen ingurua, Abetxukun. Batetik, Gasteizko hiri-baratzeen hogeigarren urteurrena ospatuko da, jende ororentzako irekitako festa batekin. Lantegi, musika-ekitaldi eta bisitaldien osagarri, Elikaduraren XII. Gizarte Topaketa egingo da. Beste urte batez, Elikaduraren Gizarte Topaketak aukera emango digu elikadurari jatorritik hurbiltzeko, hainbat jardueraren bitartez. Berritasun gisa, berreskuratu egingo da tokiko produktuen azoka.\nAzokan 15 saltoki izango dira, zeinetan ekoizleek sasoiko produktu ekologikoak eskainiko dizkieten erosleei. Batez ere Arabako lau ertzetako barazki eta lekaleak izango dira, baina baita arrautzak eta produktu elaboratuak (marmelada, ogia eta gozoak, esnekiak, ardoia eta baita shiitake zizak ere), bai eta kosmetika ekologikoko saltoki bat ere.\nUrarteko baratzeak Basaldea nekazaritza ekologikoko enpresa-mintegitik 200 metro eskasera daude. Basaldea nekazaritza ekologikoa sustatzeko ekimena da, eta izango du tartea igandean; izan ere, azokako hiru saltoki laborea Basaldean egiten duten ekoizleentzako gorde dira. Goiza ondo amaitzeko, Basaldeako produktuen dastaketa egongo da, Slow Food Arabako esku prestuak kuzinatuak. Dastaketarako izena eman daiteke Udalaren webgunean, 010 telefonoan eta gizarte-etxeen sarean.\nJarduera horiek guztiek nekazaritzako elikagaien estrategiakoak dira, zeinaren xedea Iraunkortasuna kontuan hartuz kalitateko elikagaiak bertan ekoiztea eta hirian horiek kontsumitzea lortzea den.


Getariako turismo alorreko erronkak aztertzeko lan bilera\nUxoa Larrañaga, alkatetzarako hautagai jeltzalea, Jaurlaritzako Turismo zuzendariarekin, Mertxe Garmendiarekin, eta Arantza Madariaga Basquetourreko zuzendariarekin elkartu da Getariako turismo alorreko erronkak aztertzeko\nUxoa Larrañagak adierazi du bilera honen helburua modu zuzenean, Getariako Turismo Plan Estrategikoa 2010-2022 egitasmoaren berri ematearekin batera, jaurlaritzaren babesa lortzea eta elkarlana bultzatzea izan zela.\nHorrela, adierazi du jaurlaritzaren aldetik ateak zabalik eta elkarlanerako borondatea aurkitu dut Getariak dituen baliabide turistikoak balorean jartzeko bidearen jarraipena elkarrekin egiteko. Bi konpromiso nagusi hartu genituen,jarraitu du: lehenik, Elkano 500. urteurreneko Turismoko Plan Estrategikoa lantzea eta bultzatzea; eta, bigarrenik, Balenciaga eta Elkanorekin batera Getariak dituen beste balore historiko guztiak ezagutarazi, bultzatu eta indartzea,.\nGetariarron erronketariko bat izango da Elkanok munduari emandako biraren 500. urteurrena gogoratu, ospatu eta balioan jartzea eta gertakari hori aprobetxatu behar dugu Getaria eta Elkano bera gehiago ezagutarazteko, gehitu du zinegotzi jeltzaleak.\nAmaitzeko, Larrañagak gogoratu du turismoa sustatzeko plan estrategikoa udalak berak eta arlo honetan herriko eragile nagusiak direnen onarpena izan zuela baina gaur egungo udal gobernuak ez duela ezer egin Getariako ostalaritzarekin eta Eusko Jaurlaritzarekin partekatutako egitasmo posibleak lantzeko. "Gaia geldirik dago eta herritarren bizi kalitatea hobetzeko bidean ezinbestekoa da lehentasun osoa ematea plangintza estrategikoari eta egin dugun bilera ardatz horretan urratsa izan da" azpimarratu du Uxoak.


Bada garaia izotzezko erraldoien madarikazioari amaiera emateko - Zientzia Kaiera\nNork ez du noizbait amets egin kriseilu miragarri bat topatzeko aukerarekin? Imajinatu: kriseilua igurtzi eta bertatik aterako den jeinuak hiru desio emango dizkizu. Nahi duzuna aukeratzea baduzu. Baina, kontuz, hiru besterik ez dira. Eta ez dago atzera bueltatzeko modurik.\n1. irudia: Izotzezko erraldoi biek interes handia pizten badute ere, badirudi Neptunok dituela misio bat jasotzeko aukera gehien. (Argazkia: NASA)\nBerdina gerta dakieke zientzia planetarioen arloan aritzen direnei. Aldian behin, zenbait desira lortzeko aukera eskaintzen zaie, baina zinez aukeraketa zaila da hori. Jomuga miresgarriez beteta dago eguzki sistema, eta, ezagutzaren bidezidorrean aurrera egin ahala, gero eta jomuga gehiago gehitzen dira “gauza txundigarrien” katalogoari.\nCassini zundari esker, Entzelado eta Europa ilargiek interes astrobiologiko izugarria dutela badakigu orain; Artizarra gertuen dagoen planeta da, baina –hitzez hitz– lanbropean mantentzen zaigu oraindik. Ilargira iritsi ginen, baina 50 urtetan ez gara bueltatu, harri ukaldi batera egon arren. Eta Titan, zer esan Merkurio baino handiagoa den ilargi horri buruz? Nork ez du ikusi nahi Titanetik transmititutako metanozko euri zaparrada bat? Eta Marte?… ene Jainkoa, ez al da Marte izan behar gizateria planeta arteko espeziea bilakatzeko lehen pausua?\nAukeraketa ezin zailagoa, beraz. Baina eguzki sistemaren mugak ere lauso geratu zaizkigu: Urano eta Neptuno apenas ez ditugu ezagutzen. Zerbait egin badaiteke ere, teleskopioz probetxuzko zerbait ikustea zaila da. Oroitzen 2015. urtera arte Plutoni buruz zegoen ezagutza nolakoa zen? Eta oraingoa? Alde nabarmena suposatu zuen zuen bertara New Horizons zunda eramateak. Eta istorio berdina errepika liteke oraingoan Urano eta Neptunorekin. Beren-beregi prestatutako zunda bat hara eramateak izugarrizko bidea irekiko luke, zalantza barik.\nMomentuz, Voyager zundei esker dakigu planeta horiei buruz dakiguna; baina, halere, zunda horiek gertu igaro zirelako, Urano eta Neptuno planeta “bisitatuen” katalogoan sartu dira, eta horrek zaildu egin du bertara beste misio bat diseinatzeko aukera. Paradoxa horri “Voyager zunden madarikazioa” deitu izan zaio.\nBaina, antza, madarikazio horri buelta emateko ordua iritsi dela uste du NASAk. Datorren hamarkadan, Uranora eta Neptunora misioa abiatzeak lehentasunezkoa izan behar duela uste dute erakunde horretako adituek.\n2017ko ekainean NASArentzako txosten mardul batean landu zuten gaia, planeta horiek ikertzeko zeuden aukerak aztertuz. Txosten horretan NASAk zehaztu zuen bi planetak ikertu behar zirela, baina kriseilu miragarriaren arazoarekin egin dute topo, eta errealitate gordina azaldu zaie, bete-betean: ez dago diru nahikorik planeta bakoitzari zunda bana bidaltzeko, horrek kostu izugarri handia izango lukeelako. Daniel Marin dibulgatzaileak Eureka blogean azaltzen duenez, orain NASAko batzorde batek ebatzi du Neptunok izan behar duela lehentasuna.\nDena dela, bai Urano zein Neptuno, biak ala biak dira interes handiko jomugak, eta momentuz zaila da zehaztea nola egingo den behin betiko hautaketa. Hilabete honetan bertan AGU Ameriketako Geofisika Batasunaren biltzar batean aurkeztu dituzte planeta horiek ikertzeko argudioak, eta erakunde horretako EOS aldizkarian laburbildu dituzte.\nNASAko zientzialari Mark Hofstadterrek azaldu du zergatik beharrezkoak diren kostu handiko misioak, eta ez merkeagoak izan litezkeen misio txikiagoak: “Garrantzitsua da izotz erraldoi batera doan hurrengo misioak sistema osotasunean iker dezala: planeta bera, atmosfera, eraztunak, sateliteak eta magnetosfera”.\n2. irudia: Triton eta Neptuno, NASAk egindako fotomuntatze batean. Tritonek bereziki arreta erakarri du, jarduera geologikoa izateaz gain, barruan ozeano bat izan dezakeelako. (Irudia: NASA)\nBide hori jarraituta, lehenik eta behin, zientzialariek argitu nahi dute printzipioz nahiko antzekoak diren bi planeta horien artean dagoen tenperatura aldea: biek izugarrizko tenperatura baxuak badituzte ere, Neptuno Urano baino beroagoa da. Bai Jupiter, Saturno zein Neptuno planetek Eguzkitik jasotzen dutena baino energia gehiago igortzen dute, baina Uranok barruko bero gutxi igortzen du.\nBestetik, planeta horiek osaketa bitxia dute: Jupiterren eta Saturnon ez bezala, izotzezko erraldoietan hidrogenoa eta helioa baino pisutsuagoak diren elementu asko daudela uste dute zientzialariek.\nErantzunak dira ere intereseko gaia. Uranoren eraztunak oso mehe eta dentsoak dira, eta grabitate legeen arabera eraztun horiek egonkorrak izateko artzain-ilargiak beharko lituzkete; baina ilargi horien arrastorik ez dago. Bestetik, Uranoren µ izeneko eraztuneko partikulek antza handia dute Saturnoko E eraztunekoekin. Entzeladoko lumei esker sortzen da E eraztuna, baina µ eraztuna sortzen duen Mab ilargiak ez du lumarik, eta, beraz, gaur egun ez dago batere argi nola sortu den eraztun hori. Neptunoko erantzunei dagokienean, zalantzetako bat da zergatik haietan eremu batzuk besteak baino dentsoagoak diren.\nIzotzezko erraldoien ilargiei dagokienez, Uranotik gertuen dagoen Miranda ilargiaren osaketa bitxia aztertu nahiko lukete, baina batez ere Neptunoko Triton ilargiak erakartzen du arreta gehien. Triton da, hain zuzen, Neptunoren aldeko hautua bultzatu duen arrazoietako bat. Kuiperreko gerrikotik erauzitako ilargia da, jarduera geologikoa duena –geiserrak eta arraila ilunak ditu–, eta, gainera, barruan ozeano bat izan dezakeela uste dute astronomoek.\nAzkenik, planeta horien eremu magnetikoen konplexutasuna argitzen saiatu nahi dute. Diotenez, bertako eremu magnetikoaren hain irregularrak izatearen zioa izan daiteke eremu horiek sortzen dituzten prozesuak lurrazaletik gertuago gertatzen direla, gas erraldoiekin konparatuta.\nArgudio hauek guztiak eskuetan, planeta biak edo horietako bat aztertuko dituen misioa gaurdanik prestatu behar dela nabarmendu dute adituek. Neptunoren aldeko hautua garaile ateratzen bada, 2028-2030 urte tartean izango den jaurtiketa-leihoa baliatu nahi dute hara joateko. Orduan eginez gero, Jupiterren grabitazio-laguntza erabili ahal izango litzateke arinago iristeko: 2043. urtean helduko ginateke hara. Urruneko data dirudi, egia da, baina kontuan hartu behar da orain egindako aurkikuntzetako asko duela hainbat hamarkada hasi zirela “egosten”. Kriseiluko jeinuak eman ematen du, baina beharrezkoa irizten duen denbora hartzen du horretarako. Politikariek ez bezala, jeinuak epe luzerako pentsamendu estrategikoa du. Eskerrak.\nCartier, K. M. S. (2018). Uranus and Neptune should be top priority, says report. Eos, 99, DOI: https://doi.org/10.1029/2018EO112187.\nArgitalpen-data: 2018/12/26 · Atala: Dibulgazioa, Kolaborazioak\nEzjakintasunaren kartografia #16\nMapping Ignorance-n asteon argitaratu diren artikuluak: Galileo Galilei lehena izan zen eraztunak ikusten planeta baten inguruan. Aldiz, ez zen izan […]\nJuanma Gallego 300 kilometroko diametroa besterik ez duen objektu berria aurkitu dute astronomoek, eta Iratxoa ezizena eman diote. Bederatzigarren planeta […]


Berri onak | Enbata\nAccueil / Articles / Comprendre / Focus / Berri onak\n« Le mouvement Enbata entre dans l’histoire\nManifestation 1er juin 2013 à Bayonne pour la Collectivité Territoriale ! »\nKrisi denbora hauek badute batzutan onik ere. Bordeletik Hendaiarateko abiadura haundiko trenbide berriaren egitasmo eroa ehorztekotan da gobernu Frantziarra. Horren adierazgarri keinu batzu agertu zaizkigu azken egunetan.\nJean-Louis Bianco, ministro ohiak zuzentzen duen lan taldearen txostena agertu da joan den astean. Frantses gobernuak Bianco-ri galdatu zion Frantziako trenbide sistemaren erreformatzeko proposamen zehatzak egin zitzan. Alabaianan, RFF eta SNCF-ek miliar bat et’erdi galtzen dute urtero, eta biek 32 miliareko zora dute bizkarrean.\nSistema osoaren goitik behera ber-antolatzea proposatzen du txostenak. Bainan, gu hemen gehien interesatzen gaituen gaia da AHT Bordeletik Hendaiarat eginen duten ala ez. Biancoren erantzuna argia da: orain Frantzian eraikitzen ari diren lau AHT zatiak bukatuak izan dadiela eta kitto. Besterik ez. Hots, Tours-etik Bordelerateko AHT buka dezatela eta handik hegoalderatekoak ahantz. Ordez, dauden burdinbideak lehenbailehen berritzea, eta lehenbizikorik eguneroko joan-etorrietan erabiliak diren trenbideak, gomendatzen du Bianco-ren txostenak. Berritze hauen gastuak AHT berrien egitea baino askoz ere apalagoak direlako eta eguneroko tren erabiltzaileen % 90-ak ez duelako sekula abiadura haundiko trenik hartzen. TER, RER, metro edo tranbietan ibiltzen dira.\nEz dute errexki amor emanen.\nBere aldetik, beste lan talde bat ari da lanean. Hau da Mobilité 21 komitea, frantses gobernuak izendatua hau ere, Philippe Duron, Calvados-eko deputatu sozializta buru duela, sei legebiltzar kidek eta lau adituk osatzen dutena. Lan talde honen ibilbidea Blanco-rena baino hertsiagoa da: Sarkozy-ren gobernuak asmatu garraio egitasmo erraldoi horietan hautuak egitea eta lehentasunak behextea galdegina zaio. Hexagonako finantza publikoen estatua dela eta, ez dira aitzineko gobernuak planifikatu azpiegitura erraldoi guziak (245 miliar) nehundik ere diruztatzen ahalko. Duron-ek xostena gobernuari aurkeztu ta, honek hautuak eginen ditu, diru eskasak hala manatzen baitu.\nBerrikitan jakin denez, Mobilité 21 komiteak jadanik hautu batzuk eginak lituzke. Hala nola, Bordeletik Hendaiarateko eta Bordeletik Tolosarateko bi abiadura haundiko trenbide berrien artean hautua egina omen luke, Tolosaratekoaren alde. Horrek erran nahiko luke Hendaiaratekoa gibelatua litzatekeela, abandonatua ez bada. Egia erran, nehork ez daki nun eta nola aurki bi trenbide berri horien eraikitzeak eska lezakeen diru zama ikaragarria (12 miliar euro , 2013-ko diru, eta beraz 15 edo 20 hemendik hamar urte barne).\nBixtan da ez dugula goizegi atsegin hartu behar. Bigarren txosten hori ez da oraino agertua, frantses gobernuaren erabakiak zein izanen diren ez dakigu. Dakiguna Rousset-ek ez duela amor emanen eta bere eragin sare guziak aktibatuko dituela, Frantzian eta Europan.\nAkitaniako lehendakariaren postura ezin ulertua da. Produktibista hutsa dela badakigu. Ez duela, aitzinapenaren eta garapenaren izenean, egitura erraldoi horietan baizik sinesten badakigu ere. Iduri luke obra publikoetako multinazionalentzat (Bouygues, Vinci …) mutil lanetan ari dela. Dena den, eragin haundiko gizona da eta RFF-en lagun haundiak baditu. Nola esplika bestenaz, Bordeletik Hendaiarateko abiadura haundiko trenbide berria justifikatzeko ez bada, dagoen burdin bidea hobetzeko kasik ezer ez duela egiten RFF-ek? Hona erraiten dugunaren froga. Baionatik Akizerat 50 kilometre egiteko oren erdi bat emaiten du trenak, Akizetik Bordelerateko 150 kilometreak oren bat eta bost minutaz egiten dituelarik. Nola mila debru posible da hori?\nAHT berriaren justifikapen faltsuak.\nBi arrazoin daude egoera horren gibelean. Joan den urtean Baionatik Akizerateko kasik burdinbide osoa erreberritu zuten, railak eta balasta aldatuz. Zergatik kasik ? Akize aintzin, zati ttipi bat utzi baitute egin gabe. Zati hori berritu arte, gaineratikoan deus egina ez balitz bezala da, trenen abiadura eta frekuentziari dagokienez. Emekitze gune bat eragiten baitu zati zaharkitu horrek.\nBigarren arrazoina : berant baldin bada berant, ERTMS (European rail traffic management system) Europako seinale sistema bateratua ezartzen ari da RFF Hexagonako 1.800 kilometre burdinbidetan. Sistema horrek Europan orai dauden 27 seinale sistema ezberdinak ordezkatuko ditu, Europa osoko trenbide sarearen koherentzia, kudeagarritasuna eta, ondorioz, erabilgarritasuna azkarki hobetuz. Jakin behar da, egitasmoaren plangintzaren arabera, sistemaren egokitzea normalki aurten bukatzekoa dela. Europako herrialde gehienek lanak bukatu dituzte, salbu Frantziak.\nHain xuxen, RFF sistema europearra ezartzen ari den 1.800 kilometre horietan ez da kilometre bakar bat ere Bordeletik hegoalderat. Are txarrago, Akize eta Baionaren artean BAL (Blocs automatiques lumineux) sistema ezartzen ari da RFF. Sistema hau 1946-eko sistema zahar bat da, ERTMS sistema ezarriko dutenean deusetako izanen ez dena.\nDenek aspaldi ulertua dute zein den RFF eta Rousset-en-en helburua: Akize eta Baiona arteko burdinbidea, ahal bezain luzaz ez osoki erreberritzea, kapazitatea murrizteko eta, molde hortan, ahalik eta tren guttien ibilarazteko. Eta, bixtan dena, horrela abiadura haundiko trenbide berria justifikatzeko.\nRFF-en jokotriak ez du nehor engainatzen. Gauzak dauden bezala, egunean 160 tren iragan daitezke dagoen trenbidetik, ez osoki erreberritua izanik ere. Gaur egun 80 bat pasatzen da, bi sentsuak kondatuz. Orduan ageri da errexki bikoitz daitekeela gaurko harat-hunata.\nEta trenbide osoa erreberritua eta egokitua izanen denean, Hendaiatik Bordelerateko bidaia bi orenez egiteko ordez oren bat eta erdiz eginen da. Ametsetako abiadura haundiko trenbidean bezala bezala.\nRousset-ek ez du amor emanen\neta bere eragin sare guziak aktibatuko ditu\nFrantzian eta Europan.\nEragin haundiko gizona da\neta RFF-en lagun haundiak baditu.


ILUNTASUNEKO XUXURLAK | elinberri\n2018. martxoak 15 Alaitz Estonba Loinaz, Albisteak\nGoizeko zazpi t’erdiak dira haize hotzak aurpegia lehen aldiz laztantzean nire gorputzak dar-dar egiten duenean. Eguzkia badator laino tartetik, baina kaleak hutsik egoteak ere hotza areagotzen dit bufanda atzean ezkutatzen naizen bitartean. Pausoa azkartzen dut ohiko moduan berandu nabilela ikustean mugikorrean eta madarikazioren bat xuxurlatzen dut liburuak besoetatik irristatu nahian hastean.\nBartzelonako Ramblak luze eta hutsik ageri dira goizeko ordu hauetan. Nire gisa presaka doazen pertsona batzuk soilik bistaratzean, ia ez zait ezaguna egiten turistaz beteta egon ohi den kalea ezagutzea. Bixi-bixi noa, agian hotzaren aurka, agian erlojuaren orratzen aurka, nire pentsamenduekin borrokan. Ez da denbora gehiegi pasatzen hotzak baina dardara handiagoa eragingo didan hartan erreparatzen dudan arte. Erdi balantzaka dator nire aurkako norabidean eta berak ere ikusi nau: ahoan marraztu duen irribarrean antzeman diot.\nPausoa are gehiago azkartu badut ere, berak ez du niri kasurik egin gabe pasatzeko asmorik. Ia nabaritu ezin den moduan hurbiltzen da, ixil-ixilik. Urruntzen banaiz ere, trikimailuren bat erabiltzen du gure sorbaldak elkar ia uki dezaten. Eta orduan aditzen dut bere ezpainen xuxurla nazkagarria, haizeak baina dardara desatseginagoa eragiten didana, atzera begiratu gabe ahazten saiatzen naizena.\nEz da bat bakarra. Ez dira hitz bakarrak. Ez dira ezpain bakarrak.\nInork desio ez dituen piropoak dira. Inork desio ez dituen xuxurla hotz eta ikaragarriak.\nNeska gaztea izanik kalean bakarrik ibiltzeak beti suposatzen du piropo hauetarako prest egotea. Ohituta gaude kalera atera eta iluntasunean hotzikara eragingo digun harengandik urruntzen. Ohituta gaude gorputzaren ikarari jaramonik egin gabe eta atzera begiratu gabe aurrera egiten saiatzen. Ohituta gaude begi beltzen begiradari ihes egin nahian pausoa azkartzen. Ohituta gaude irribarre lizunei ezikusiarena egiten.\nZenbatek piropoak direla argudiatzen dute, hitz horiek eskaintzen dizkigutelako pozik egon beharko genukeela adierazten digute. Baina ez dira piropoak, edo ez behintzat nik eskatutakoak. Ez dira nire lagunen ahotik ateratzen direnak, kalean nire pausoak jarraitzen dituzten haiek formulatutakoak baizik. Ez dira poeten hitz eztiak, mikromatxismotzat har ditzakegun ekintzak baizik. Ez dira nik eskatutako piropoak.\nKaleetako akosoaren biktima batzuek izugarrizko adorea erakusten dute xuxurlatzailearengana biratu eta pare bat hitz ahotik botatzean. Baina aurre egiteko beldurra da okerrena, inoiz ez baitakizu nolakoa izango den kale batetik atera den mozkorraren erreakzioa edo iluntzero kale izkinatik agurtzen zaituen saltzailearena. Inoiz ez dakizu jaramonik egiten ez badiezu noizbait aspertuko ote diren edo ausardia azaldu eta aurre egitearekin ohiturari amaiera emango dion.\nInpotentzia. Inpotentzia da beldurra gainditzen duen sentimendua. Ixilik geratzea hobe dela erabakitzen duzun unea. Orri zuri batean izkiratzea erabakitzen duzun arte.


Saint-Didier-en-Donjon - Wikipedia, entziklopedia askea.\nSaint-Didier-en-Donjon Frantziako udalerri bat da Allier departamenduan dagoena, Auvernia-Rodano-Alpeak eskualdean. 2013an 274 biztanle zituen.\nCanton of Le Donjon (en)\n46° 23′ 15″ N, 3° 51′ 32″ E / 46.3875°N,3.8589°E / 46.3875; 3.8589Koordenatuak: 46° 23′ 15″ N, 3° 51′ 32″ E / 46.3875°N,3.8589°E / 46.3875; 3.8589\nLe Donjon, Liernolles, Luneau, Monétay-sur-Loire, Neuilly-en-Donjon, Le Pin eta Saint-Léger-sur-Vouzance\n126 (%48.6) 133 (%51.4)\n2007an Saint-Didier-en-Donjon udalerrian erroldatutako biztanleak 270 ziren. Familiak 104 ziren, horien artean 32 pertsona bakarrekoak ziren (12 bakarrik bizi ziren gizonak eta 20 bakarrik bizi ziren emakumeak), 24 seme-alabarik gabeko familiak ziren, 28 seme-alabarik gabeko bikoteak ziren eta 20 seme-alabak dituzten guraso-bakarreko familiak ziren.\n2007an 155 etxebizitza zeuden, 115 familiaren etxebizitza nagusia ziren, 18 bigarren erresidentzia ziren eta 22 hutsik zeuden. 153 etxeak ziren eta 1apartamentu bat zen. 115 etxebizitza nagusietatik 80 bere jabearen bizilekua ziren, 30 alokairuan okupaturik zeuden eta 5 doan lagata zeuden; 6 etxek bi gela zituzten, 11 etxek hiru zituzten, 34 etxek lau zituzten eta 63 etxek bost zituzten. 94 etxek euren parking plaza propioa zuten azpian. 53 etxetan ibilgailu bat zegoen eta 49 etxetan bat baino gehiago zituzten.\nSaint-Didier-en-Donjon udalerriko biztanleria-piramidea 2009an .\n2007an lan egiteko adina zuten pertsonak 162 ziren, horien artean 117 aktiboak ziren eta 45 inaktiboak ziren. 117 pertsona aktiboetatik 105 lanean zeuden (65 gizon eta 40 emakume) eta 11 langabezian zeuden (4 gizon eta 7 emakume). 45 pertsona inaktiboetatik 19 erretiraturik zeuden, 10 ikasten zeuden eta 16 "bestelako inaktibo" gisa sailkaturik zeuden.\n2009an Saint-Didier-en-Donjon udalerrian 106 unitate fiskal zeuden, 263,5 pertsonek osaturik. Pertsona bakoitzeko diru-sarrera fiskalaren mediana urteko 12.790 euro zen.\n2007an zeuden 14 komertzioetatik, 2 bestelako produktu industrialen fabrikazioko enpresak ziren, 2 eraikuntza enpresak ziren, 2 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 higiezinen enpresa zen, 4 zerbitzu enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Saint-Didier-en-Donjon udalerrian 35 nekazaritza-ustiategi zeuden, 2.704 hektarea erabiltzen.\nAzken aldaketa 5 abendua 2020(e)an, 13:49(e)tan


Gorka Aginagalderen bakarrizketa ostiralean Ganbaran\nBaleike 2015 mar 17 Zumaia\nEl regrueso de Patxi umorezko bakarrizketa egingo du Gorka Aginagalde aktore gasteiztarrak ostiralean Ganbara tabernan, 23:00etan.\nJon Urbieta 2015 mar 16 Zumaia\nBIDEOA: Nola bizi dute zumaiarrek euskara?\nBaleike 2015 mar 12 Zumaia 1\nHizkuntza ekologiaren printzipioak lantzeko sortu den Ekolingua jolasean hartu zuten parte 70 bat zumaiarrek, otsailaren 11n Marina Berri jatetxean egin zen saioan. Jolasean parte hartu zuten haiet...\nZine karteldegia: 'Kinsgam, servicio secreto'\nBaleike 2015 mar 13 Zumaia\nAsteburuan Kingsman, servicio secreto pelikula emango dute Aita Marin.\nBIDEOA: Lorea Agirreren hitzaldia\nBaleike 2015 mar 11 Zumaia\nHizkuntza eta kulturaren garraio, bidegorriak hitzaldia eman zuen joan den asteazkenean Lorea Agirre kazetari eta antropologoak, Euskara, bestela ez gara hitzaldi sortaren barruan.\nBIDEOA: Josu Waliñoren hitzaldia Puntueus domeinuaz\n'Euskara, bestela ez gara' hitzaldi zikloaren barruan eman zuen hitzaldia Josu Waliñok Puntueus domeinuaren inguruan.\nBIDEOA: Zumaiako Asanblada Feministaren aurkezpena\nZumaiako Asanblada Feminista aurkeztu dute Galerna Sarean-ek egindako bideo honetan, Emakume Langilearen Nazioarteko Eguna aprobetxatuta.\nIgandean, 'Barbantxo' haur antzerki multimedia\nIgande eguerdian (12:00etan), haur antzerkia izango da Aita Marin. Barbantxo, 3D haur antzerki multimedia aurkeztuko du Logela Multimedia taldeak.\n'Arren ganbara eta emeen sotoa' antzerkia ostiralean\nOstiralean antzerkia izango da Aita Marin (22:00etan). Arren ganbara eta emeen sotoa obra antzeztuko du ATX Teatroa konpainiak. Sarrerak dauzkagu Baleikeko bazkideen artean zozkatzeko.\nBIDEOA: "Horrela nola ikasiko dugu euskara?"\nBaleike 2015 mar 09 Zumaia\nNola bizi dute zumaiarrek euskara? Egunerokoan erabiltzen al dute? Zer zailtasun dauzkate? Euskara beharrezkoa al da Zumaian bizitzeko? Erantzunak asteazkenean, martxoaren 11n, Alondegian (18:30).\nBIDEOAK: Eñaut Elorrietaren kontzertua\nBaleike 2015 mar 06 Zumaia\nJoan den ostiralean Darahli eta Saharako errefuxiatuen aldeko kontzertua eskaini zuen Eñaut Elorrietak Maria eta Jose ikastetxeko aretoan. Kontzertuan parte hartu zuten San Pedro Abesbatzak ...\nIgandean, 'Stand by me Doraemon' pelikula euskaraz\nBaleike 2015 mar 05 Zumaia\nStand by me Doraemon pelikula euskaraz ikusi ahal izango da igandean Aita Mari aretoan (16:30ean), haurrentzako saioan. Bestalde, helduentzako saioetan La teoría dle todo pelikula emango dut...\nDarahliren 'lipdub' bideoa\nDarahli Elkartea 2015 mar 05 Zumaia\nOtsailaren 18an grabatu genuen Zumaian, elkarteko 4. lipduba. Aurtengoan ISEKA talde zumaiarraren "Errudunak" abestia erabili genuen eta taldekide baten partehartzea izan genuen. Emaitza agian ez d...\nZortzi film laburreko emanaldia ostegunean\nBaleike 2015 mar 03 Zumaia\nOstarrena taldeak eta Baleikek elkarlanean antolatuta, eta Korrika kulturalaren barruan, Laburbira 2015eko euskarazko zortzi film labur ikusteko aukera izango dugu ostegunean. Baleikeko bazkideentz...\nMartxoaren 7an BECen ekitaldia antolatu du EH Bilduk\nEH Bildu Zumaia 2015 ots 27 Zumaia\nMartxoaren 7an BECen ekitaldia antolatu du EH Bilduk, Euskal Bidea proposamenaren aurkezpen gisa. Bertara joateko, autobusa antolatu da Zumaian. Jada eman daiteke izena Alkartetxean eta Inpernupen.\nHeteroarauari buruzko dokumentala Zumaiako Asanblada Feministaren eskutik\nZumaiako Asanblada Feminista 2015 ots 26 Zumaia\nOstiralean, 22:00etan, Arrakala izeneko dokumentalaren emanaldia egongo da gaztetxean eta horrekin batera, afari-merienda.\n'La sal de la tierra' emango dute zine forum saioan\nBaleike 2015 ots 25 Zumaia 1\nOstegunean Win Wendersen La sal de la tierra pelikula emango dute. Sebastiao Salgado argazkilari ezagunaren lana kontatzen du. Publikoaren saria jaso zuen azken Zinemaldian.\nUrteko marea bizienetakoak gaurtik igandera\nBaleike 2015 ots 19 Zumaia\nOstiral eguerdiko itsasbehera ikusgarria izango da, 0,01 markatzen baitu aurreikuspenak.


Cafés Baqué: adituak kafe ona egiten. Lehenak ostalaritzan\nBARISTA KAFE ONENA\n100 urte baino gehiago gure zaletasunean jardunez: kafea.\nEgunean Café Baqué-ren 300.000 kafe-kikara kontsumitzen dira, zure aldeko apustua egiteko arrazoi onena.\nCafés Baqué-n 100 urte baino gehiago daramatzagu gure zaletasunari eskainiak: kafea. Liderrak gara Euskadiko eta Errioxako ostalaritzan eta marka ezagunenetako bat estatu mailan.\nFamilia-enpresa bat gara eta tradizioa eta berrikuntza konbinatzearen aldeko apustua egin dugu gure bezero guztiak gogobetetzeko, bai etxekoak, baita ostalaritzakoak eta enpresetakoak ere.\nPertsonen balioan sinesten dugu gure sektorea eraldatzeko eta garapen jasangarri bati laguntzeko. Zerbitzu onena eskaintzeko dugun ardura dela-eta, barista profesionalak trebatzen ditugu lehengai onenarekin esperientzia paregabeak sortzeko kafearen inguruan.\nHorretarako, jatorri onenak hautatzen ditugu gure nahasketek bere ezaugarriak mantentzeko prozesuaren hasieratik zure kikarara iritsi arte. 3 milioi kilo kafe baino gehiago txigortzen ditugu urtean eta Café Baqué-ren 300.000 kikara baino gehiago kontsumitzen dira egunean.\nEta zure alboan egin nahi dugu aurrera.\nEZAGUTU ETXERAKO BAQUÉ PRODUKTUAK OSTALARIA ZARA? EZAGUTU GAMAK


«Lorden Ganbera»: berrikuspenen arteko aldeak - Wikipedia, entziklopedia askea.\n«Lorden Ganbera»: berrikuspenen arteko aldeak\nLorden Ganbera (aldatu)\n15:21, 19 abuztua 2009ko berrikusketa\n8 bytes removed , Duela 11 urte\n02:09, 4 abuztua 2009ko berrikusketa (aldatu)\nD'ohBot (eztabaida | ekarpenak)\nt (robota Erantsia: bg:Камара на лордовете)\n15:21, 19 abuztua 2009ko berrikusketa (aldatu) (desegin)\nGanberaren jatorria, [[XIV. mende]]an aurkitzen dadago, eta, ordutik, ia etengabeko existentzia izan du, izena, []an hartu zuen arren. []an abolitu zuen [[Oliver Cromwell]] iraultzariak, eta 11 urte beranduago, []an berrezarria.\nGaur egun, paper sinboliko eta tradizional bat du. []n, [[Parliament Act]]a onartu zen, honen bidez, Lorek, aurrekontuak izan ezik, legedi ororen onarpena urte betez atzera zezaketena, baina sekula ez arbuiatu. []an, bertako partaideen pribilegio aristokratikoekin amaitu nahi zuen erreforma egitasmo bat onartu zen. [[Tony Blair]]ren gobernuak, ganbera honi garrantzia kentzeko erreforma legegileak jarraitu ditu; []an, Lorak oinordekotzarik gabekoak zirela adierazi zen, baizik eta aristokraten artean aukeratuak. Gaur egun, soilik [[Norfolkeko Dukea]] eta [[Choldmondleyko Markesa]] dira oinordekotzadun Lor bakarrak, Estatuko Ofizial Handiak izateagatik. Norfolkeko Dukea, legebiltzarra irekitzen duena da, baita errege-erreginen koroaketaz eta estatu hiletez arduratzen dena ere. Bere aldetik, Lorden Ganbera, [] eta [] bitartean, [[Augusto Pinochet]] jenerala auziperatzeko ere erabili zen, [[Londres]]en, []ko urriak 16an atxilotua izan zena. Orain arte, ganbera garaia 746 partaidez osatua dago.


Gastronomiaren katedrala - Bizkaiko Hitza\n2020, uztailak 03 Albisteak, Bidelagunak, Bizkaia, Gizartea 216\nZapatuan konpromiso bat izan nuen lagun batzuekin, eta kokotxak prestatu nizkien. Astelehenean, San Pedro eguneko urteroko bazkaria egin genuen. Eta, domekan, gisatua egingo dugu, zeozelan Sukalki eguna ospatzeko. Tradizioari eutsi behar zaio eta”. Normalean, sarri joaten da Kepa Freire bazkide den Guri-Zer txokora. “Ia egunero”. Eta Mungiak San Pedro jaiak ospatu behar lituzkeen egun hauetan, are gehiago. Izan ere, Freirerentzat zaletasuna baino gehiago da gastronomia: Makilaren Kofradiako kide eta sortzaileetako bat da, eta, urte askotan, sukaldaritza lehiaketetako epaile lanetan ibili da, herriz herri.\nHarekin batera, beste ehunen bat lagunek osatzen dute Guri-Zer. Ezin da edonor bazkide bihurtu: batek utzitakoan, familiako norbaitek hartu behar du haren lekukoa; edo seme-alabek edo ilobek. “Horrek nortasuna indartzen laguntzen du”. Horri esker, jende gazte asko dago bazkideen artean. Denek dute sukaldaritza zaletasun nagusi. Baina, Freireren arabera, badute beste ezaugarri bat elkarrekin: guztiak dira euskaldunak, eta euskara dute eguneroko hizkuntza txokoan. Beste txoko gastronomiko guztietan bezala, honetan ere andreek debekatuta zeukaten sartzea hasieran. Baina, lokala erostera joan zirenean, orduko legediaren arabera, senar-emazte bikoteek sinatu behar izan zituzten jabetza tituluak. Belaunaldi berriak sartu ahala, andreei ere bazkide izateko aukera eman gura izan zieten. Lehen saioan huts egin zuten: bazkideen gehiengoa alde egon zen arren, estatutuak aldatzeko bi herenen aldekotasuna behar zuten, eta ez zuten babes hori lortu.\nFreireren esanetan, Guri-Zer erreferente bat da Mungian. “Norbait herrira ekartzen dutenean, beti hona ekartzen dute, abegikortasuna erakusteko. Telebistatik ere sarri etorri dira, erreportajeak grabatzera”. Txokoa kudeatzen duen elkartea 1962an sortu zuen herriko gazte talde batek. San Migel eguna zen, eta “txokoko zaindari” izendatu zuten santua. Urtero, afari batekin ospatzen dute. “Ordurako, beste txoko bat zegoen Mungian, urte eta erdi lehenago sortua: Anaitasuna. Urte askotan elkarren alboan egon gara. Orain, beste leku batera joan dira, alokairuan egon dira eta. Atean ipini zuten txokoaren izena. Eta gure txokoko lehen gazte haiek ikusi egin zuten. Batek esan zuen: ‘Anaitasuna ipini diote izena albokoek’. Eta beste batek erantzun zuen: ‘Eta guri zer?’. Hortik dator gurearen izena: Guri-Zer”. Freire 1977an egin zen bazkide.\nErdiguneko eraikin historiko bateko sotoan dago Guri-Zer. “Napoleonen tropak Espainiatik Frantziara bueltan joan zirenean, 1818ko gerraren bukaeran, eraikin hau frantsesen kuartela izan zen, eta txokoa dagoen lekua, kortak. Karlistaldietan, Mungiak batailoi karlista izan zuen, baita gobernadore karlista ere. Orduan ere, kuartela izan zen eraikina, eta, orduan ere, kortak gure txokoan egon ziren”. Orduko egiturari eusten diote: habeak, zutabeak eta eskuz landutako harriekin egindako hormak betikoak dira. Baina txoko izateko egokitu dute, eta ederto egokitu ere. Apaindurari garrantzi berezia eman diote. Adibidez, herriko pertsonaia nagusien akuarelak jarri dituzte.\nAndra Mari kalea eta Foruen enparantza ditu atzean eta aurrean. Kalea baxuago dago, eta handik dute sarrera. Upategia, berriz, Foruen enparantzako arkupeetan dute. “Lurra kenduta atondu genuen. Tenperatura eta baldintza oso onak dauzkagu ardoak gordetzeko”.\nMungian oso txoko zaleak direla esan du Freirek: “Sukaldean ibiltzea asko gustatzen zaigu. Eskualde honek lotura handia du gastronomiagaz”. Nekazaritzari eta abeltzaintzari esker, produktu onak ere badituztela uste du. “Mungialdean eta Txorierrin, badago bertoko indaba bat, tolosarra esaten zaiona. Karlistaldietan, Tolosako ofizialak etortzen ziren hona, eta gero eroaten zuten indaba hara. Bueno, berez, Indietatik ekarritakoa da, baina hona ekarri zen”. Artoarekin batera ereiten dela azaldu du. “Gero, hiru landare arto uzten dira. Horrela ereiteko tradizioa Mexikotik iritsi zen Mungiara, herrialde haregaz lotura handia izan genuen eta. Mexikoko lehen presidente konstituzionala billelatarren leinukoa izan zen, eta baita Indietako Kontseiluko burua ere. Han gaztelaniaz esaten dute zergatik hiru landare: ‘Una para Dios, otra para el hombre y otra para la tierra‘. Eta hemen esaten da: ‘Bata Jaungoikoantzat, bestea lurrarentzat eta bestea ugazabarentzat'”.\nHainbeste arto erein izan denez, taloak Mungiako elikaduran izan duen garrantzia ere kontatu du. “Herriko erreketan 200 errotatik gora egon dira aldi berean”. Berbetan diharduela, baina, sanpedroen aitzakian kalejiran ibili diren trikitilariak sartu dira txokora, eta kontakizuna eten behar izan du Freirek. Berriro amantala jarri, eta sukaldera itzuli da.


barren.eus - EDF, musika elektronikoa ardatz izango duen hamahiru orduko jaialdia egingo dute Albitzurin\nKhris Rios eta David MK elgoibartarrak daude Kida Events elkartearen atzean. Musika elektronikoaren kultura zabaldu nahi dute Elgoibarren, eta horretarako antolatu dute EDF jaia. Bigarren edizio hau iaz egin zutena baino handiagoa izango dela aurreratu dute. "Aurtengoa sekulakoa izango da. Euskal Herriko eta nazioarteko DJ onenekin osatu dugu kartela, eta oso pozik gaude. David eta biok kontaktu asko dauzkagu mundu honetan, eta horri esker lortu dugu kartel hau osatzea. Ohorea da maila honetako DJak Elgoibarren izatea".\nHauexek dira jaialdian parte hartuko duten artistetako batzuek:\nPaul Ritch (Quartz Rec) Frantzia\nLos Suruba (Get Physical, Ants, Suruba)\nKaiserdisco (Hamburg, Alemania)\nAndres Campo (Florida135, Wezc)\nDavid Mk (EDF, Blum Recodings)\nKhris Rios B2B\n• Karpa estalia eta VIP zonak\nIaz aire librean egin zuten jaialdia, baina aurten karpa estalia jarriko dute, altura desberdinekin. Karpan hiru mila lagunentzako lekua egongo da. Ikusleek harmailak izango dituzte eserita egoteko, eta 300 bat lagunentzako VIP zonak ere izango dira, butaka eta jarlekuekin, artistengandik gertu. Jateko eta edateko guneak egongo dira, Gurutze Gorriaren zerbitzua egongo da jaialdia hasten denetik amaierara arte eta baita mila autorentzako aparkalekua ere. Hamahiru orduko jaia aurreikusi dute antolatzaileek. Zapatuan hasiko da, 17:00etan eta goizaldeko 06:00ak arte izango da. Herrigunetik autobusak jarriko dituzte Albitzurira igotzeko. Nahi duenak aurrez eros ditzake sarrerak 15 euroan. Informazio osoagoa Facebook sare sozialean duten orrialdean.


Publikatuta: 2022/05/23 09:57 (UTC+2) Azken eguneratzea: 2022/05/23 12:21 (UTC+2)\nErtzaintzak etxebizitza bat miatu du Irunen, Bilboko ustezko hiltzailearekin lotuta\nBilboko ustezko hiltzailearen auziaren ikerketak adarrak ditu Euskaditik kanpo, bai beste autonomia erkidegoetan, baita beste herrialde batzuetan ere.\nHala adierazi du Josu Erkoreka lehengo lehendakariorde eta Segurtasun sailburuak Legebiltzarrean egin den Segurtasun Batzordearen baitan.\nErkorekaren esanetan, "Ertzaintzaren ikerketak jarraitu egiten du kasu honetan, eta ikerketa konplexua bezain luzea dela eta izango dela" aurreikusi dute.\nGainera, ikerketa hori, "Fiskaltzarekin eta Instrukzio-Epailearekin batera gauzatzen ari dela eta beste kidego polizial batzuekin batera" egiten ari dira. Izan ere, kasu honek, Euskadin ez ezik, Euskaditik kanpo ere adarrak dituelako, Estatu espainiarrean eta beste Estatu batzuetan. Hori dela eta, "lurralde horietako poliziekin koordinatu beharra dago".\nEra berean, lehenengo lehendakariordeak lasaitasun mezua helarazi nahi izan dio LGTBIQ+ kolektiboari, "ondo asko baitakigu, kasu honek, larritu egin duela".\nGorrotoaren astungarriari dagokionez, Erkorekak adierazi du Ertzaintza "kalifikazio juridikoari lagun diezaioketen elementu guztiak" biltzen ari dela. Hori "ezin da egin polarizazio-zantzu objektiborik gabe, horiekin marraztu daiteke eta pertsona horrek biktima edo biktimak hautatzeko erabilitako agertokia".\nHala, Ertzaintza zantzu horiek jasotzen ari dela azaldu du, Fiskaltzak eta organo judizialek ondoren kalifikazioa egiteko elementuak izan ditzaten.\nErkorekak ez du auziari buruzko zehaztasun gehiago eman, "diskrezioz" jokatzearen alde egin duelako, "kasu honetan gertatzen den bezalaxe, delitu baten ikerketaren aurrean gaudenean, fiskaltzaren bultzadarekin eta Instrukzio Epaile baten zuzendaritzapean".\nSailburuak gogorarazi du auzia ezagutu zenetik, hainbatetan eskatu zaiola ikerketaren egoerari buruzko informazioa, "eta ulertzekoa da jakin mina; ulertzekoa eta zilegia, noski". "Baina Segurtasun Sailak ez du Legeak aitortzen ez dionik egin. Eta ez du, ordurako hainbat hilabetetan auziperatuta zegoen gai bati buruzko diligentzia erreserbaturik kaleratu".\n"Argi esan genuen ikerketa konplexua eta luzea geneukala aurretik kasua argitzeko; Ertzaintzak, Fiskaltzarekin eta Instrukzio Epailearekin batera eta, jakina, beste polizia-kidego batzuekin elkarlanean burutzen ari zena eta burutu behar zuena", gaineratu du.\nSegurtasun sailburuak hedabideetara egindako filtrazioei buruz ere hitz egin du, taldeei erantzunez, eta azpimarratu du kezka handia sortu dutela Sailean, "Saila bera dela ko kalteduna, ikerketa asko "kaltetuak izan daitezkeelako".\nHala, adierazi du "ez dela lan erraza, ikerketa bat ireki dugu, filtrazioaren iturriak identifikatzeko".\nOrain arte baieztatutako datuak:\nMaiatzaren 6an, Josu Erkorekak baieztatu zuen Ertzaintzak sei heriotza susmagarri ikertzen ari zela, Josu Bujandarekin batera egindako agerraldi batean.\nMaiatzaren 11an, Erkoreka sailburuak jakitera eman zuen Nelson David M.B., larunbatean espetxeratutako gaztea, 2019an heldu zen Euskadira Bruselatik.\nMaitzaren 20an, Bilboko ustezko hiltzaileak Euskaditik kanpo ere jardun zuela baieztatu zuen Erkorekak.\nLGTBI+ azken ordukoa


December, 2011 | Txutxumutxuak\nLady Gagak hasiko du Urteberriko atzerako kontaketa Times Squaren\nNew Yorken ez dituzte hamabi mahats aleak jaten urte berria datorrela ospatzeko, baina milaka pertsona biltzen dira Times Square plazan. Esfera bat jaisten da guztiek urtearen amaiera adierazten duen atzerako kontaketa egiten duten bitartean. Aurten Lady Gaga arituko da aurkezle lanetan eta sorpresa gehiago ere izango dira plaza mitikoan.\n1907. urtetik hona, herritarrak eta turistak erromes antzera bertaratzen dira Times Squarera urte aldaketaren aurreko hamar segundoak kontatzera.\n“Inoiz lorik egiten ez duen” hiriko alkateak, Michael Bloombergek, aurreratu du Lady Gaga izango dela gonbidatu berezia. Oraindik elkar ezagutzen ez duten arren, alkateak horretarako irrikan dagoela aitortu du.\nAbeslariak sakatuko du kristalezko esfera martxan jarriko duen botoia. Esfera Times Squareko eraikin baten gainetik jaitsiko da urtearen azkeneko hamar segundoetan zehar.\nHala ere, festa handi horretan ez da bakarrik egongo Gaga. Bere alboan egongo dira, besteak beste, Justin Bieber eta Pitbull.\nThis entry was posted in Bitxikeriak on 30 December, 2011 by .\nSinead O'Connor: ezkondu eta banatu, biak bat\nAbuztuan, Sinead O’Connor abeslari irlandarraren web orrian, harrituta irakurri genuen bere printze urdinak bete behar lituzkeen baldintzen zerrenda. Arrakasta izan zuela argi dago, orain dela gutxi Las Vegasen ezkondu egin zen eta.\nBarry Herridge deitzen da gizona eta banandu dira jada. Abeslariarekin ezkonduta 18 egun besterik ez du iraun! Charlie Sheenen parranda batzuek gehiago irauten dute eta!\n18 egun horiek Kim Kardashianen eta Kris Humphriesen artekoak iraun zuen 72 egunei alde nabarmena atera diete. Izan ere, O’Connorrek bizitzak daraman abiadurarekin, 72 egunetan beste gizon bat ezagutu dezake, ezkondu, ezkon bidaian Patagoniara joan, Eraztunen Jaunaren trilogia osoa ikusi eta banandu… behin baino gehiagotan. Eroturik daude ospetsu horiek!\nEspero dugu Kardashianek bere errekorrari estimazio handirik ez izatea eta O’Connorrena gainditzen ez saiatzea… Beno, saiatzen bada ere dibertsioa ziurtatuta daukagu!\nThis entry was posted in Bitxikeriak on 28 December, 2011 by Lady Rox.\nSinead O’Connor: ezkondu eta banatu, biak bat\nThis entry was posted in Bitxikeriak on 28 December, 2011 by .\n“Etxe Zurian mozkortzea” atsegin du Scarlett Johanssonek\nEz da modaz pasatzen Hollywoodeko ilehoririk ederrena. Gainera, denen ahotan jartzea lortzen du bere adierazpen eta amodio kontuekin. Blake Livelyrenganako jeloskortasuna dela, Ryan Reynolds maite duela… Oraingo honetan, Scarletten adierazpenek Washington dute jomuga.\nHasteko, Hugh Jackmanekin txoratuta dago, izan ere, aktoreak enkantean 23.000 euro inguru ordaindu ditu mutilaren bustitako kamiseta bategatik. Diru guztia karitateko ekintzetan erabiliko dute behintzat.\nEz dakigu Jackamen izardiaren usainak eragindako lilura egoerarengatik izango den baina Scarlettek badirudi kontrola galdu duela. “Etxe Zuriko afarian mozkortzea” gustatuko litzaiokeela adierazi du. Aktorearen esanetan, ez du nahi dantzaldi horretan zeharo engaiatzea.\n“Mozkortzeko eta barregarri geratzeko itxaroten ari naiz”, esan du txantxetan. “Senatari errepublikarra da ondo jokatu beharra duena”. Aurreko udaberrian ere Etxe Zurian afaltzera gonbidatu zuten Johansson eta Sean Penn orduko mutil-lagunarekin azaldu zen. Lekuko batek dioenez, afaria etiketakoa izan arren, aktoreak “Pennen altzoan jarrita pasatu zuen gau osoa”.\nLaster ikusiko dugu zein den aktorearen jokaera Etxe Zurian. Bere eskandalu eta komunikabideetako agerpenek, film oso bat egiteko balio dute!\nThis entry was posted in Bitxikeriak on 23 December, 2011 by .\nEzkontza haizeak jo ditu Justin Timberlake eta Dani Martín\nAurrekoan banandutako bikote ospetsuen inguruan aritu ginen. Denak ez dira berri txarrak, ordea. Badirudi hainbeste banantzeren erdian gelditzen direla ezkontzean pentsatzen duten erromantiko gutxi batzuk.\nIzan ere, zurrumurruek diote Dani Martín Huga Rey bikotekidearekin ezkontzekotan dela. Bi urteko harremanaren ostean, eraztuna jartzeko prest daudela dirudi. Hori bai, ezkontza apala izango da, etxeko eta lagun kuttunekin egindakoa; inoiz ez baitute nabarmentzeko grinarik izan.\nZurrumurruen arabera, hurrengo urteko uztaila da aukeratu duten garaia; eta lekua, berriz, Toledoko jauregi bat, Griñoneko markesarena, hain zuzen ere.\nEzkontzen zaigun beste bat Jutin Timberlake da. Abeslariak Jessica Biel neskalagun ederrari ezkon-hitza emanda omen dauka. Twitter bidez zabaldu dira zurrumurruak eta oraindik baieztatuta ez dagoen arren, egia izateko itxura guztia du. Proposamena Wyomingen (AEB) egin omen dio, bikotea oporrak pasatzen dago bertan eta.\nZorionak denei! Hala ere, horrelako neska eta mutil katxarroak merkatutik kanpo geratzea pena handia da…\nThis entry was posted in Bitxikeriak on 22 December, 2011 by .\nUrteko banantze sonatuenak: haserreak, desleialtasunak…\nZinema eta musika munduko bikote ospetsu eta egonkorrenetakoak banan-banan hausten joan dira urte honetan zehar. Batzuk iragartzen errazak ziren baina beste batzuena zeharo ezustekoak izan dira. Ez al ziren Demi Moore eta Ashton Kutcher zoriontsu eta banaezin aurreko Gabonetan? Aurtengo krisiak, dibortzioak, banantzeak… errepasatuko ditugu.\nShakira eta Antonio de la Ruaren banantzearekin hasi zen urtea. Kolonbiarra Pique futbolariarekin zebilelako zurrumurruak Hego Afrikako Munduko Txapelketatik zetozen baina guztia gezurtatu zuten. Azkenean, urteko bikote ospetsuenetakoa bilakatu da abeslaria eta futbolaria.\nHollywoodeko banantze entzutetsuena izan da seguruenik Aston Kutcher eta Demi Mooreren artekoa. Irail aldean hasi zen guztia. Demi Twitterren mezu misteriotsuak idazten hasi zen; gauzak ondo ez zihoazen seinale. Ondoren etorri ziren Ashton parrandan erakusten zuten argazkiak, krisiaren ukapenak, bikote terapiak mendian, pelikulen estreinaldiak ezkontza-eraztun gabe…\nMarc Anthony eta Jennifer Lopezen artekoa ere amaitu da. Abeslariak ez du denborarik galtzen, ordea, eta 24 urteko dantzari batekin dabil orain.\nBestalde, 25 urteko ezkon bizitza “eredugarriaren” ostean, Arnold Schwarzenegger eta Maria Schriver ere banandu egin ziren, maiatzean. Hortik gutxira jakin ahal izan genuen Terminatorrek neskame batekin haur sekretua izan zuela.\nBi urte. Hori iraun du George Clooney eta Elisabetta Canalis modeloaren artekoak. 2009an ezagutu zuten elkar afari batean eta ordutik banaezin bihurtu ziren. Neskak ezkondu egin nahi zuen, baina aktoreak horrelakorik berriro probatu nahi ez zuela esaten zuen. Ezin bateragarriak izan.\nThis entry was posted in Pertsonaia ezagunak on 21 December, 2011 by .\nFernando Alonso eta Raquel del Rosario banandu egin dira\nFernando Alonso eta bere emaztea, Raquel del Rosario abeslaria, banandu egin dira. El Mundo-ren edizio digitalak adierazten duenez, pilotua agiri bat prestatzen ari da, ezkontza-hausturaren berri emateko. Alonso eta Del Rosario duela hiru urte baino gehiago ezkondu ziren, Asturiasen, isilipean.\nAlbisteak zalaparta handia sortu du goizean, La Sextako kirol erredakzioak Twitterren mezu hau argitaratu ondoren: ‘ Fernando Alonso eta Raquel del Rosario banandu egin dira… Bikote erlazioa eten dute…’. Argitaratu eta minutu batzuk geroago, kateak berak ezabatu du mezua, nahiz eta sare sozialean oraindik aztarnak egon, hainbat jendek “retuiteatu” egin baitu.\nPilotua eta El Sueño de Morfeo taldeko abeslaria bananduko ote ziren zurrumurruak duela zenbait aste hasi ziren zabaltzen. Bikotea 2009ko azaroaren 17an ezkondu zen, Limanesen (Oviedo), zeremonia txiki batean. Hedabideak ez zuten horren berri hainbat hilabete pasatu arte izan.\nThis entry was posted in Pertsonaia ezagunak on 20 December, 2011 by .\nBirtney Spearsek ezkon-hitzeko festa zaurituta amaitu du\nGaua “bizitzako magikoenetakoa” bezala definitu duen arren, Britney Spearsek hankan zaurituta eta ez hain erakargarri amaitu zuen. Argazkiei begiratuz, badirudi diskoteka gudu-zelai bihurtu zela.\nBritneyk eta Jason Trawickek bazuten zer ospatu. Gizonak 40 urte betetzen zituen eta ezkontzeko proposamena egin zion abeslariari; Las Vegaseko diskoteka ospetsuenetako batean parranda egiteko aitzakia ederra.\nGuztia glamour eta sofistikazio handiarekin hasi zen. Bikotea zoriontsu eta alai zela begi bistakoa da.\nDena dela, ospakizunaren ostean, trago batzuen eta dantza askoren ondoren, perfekziorik ez zen jada. Britneyren makillajea eta orrazkera desagertu egin ziren, eta ikusi ohi ez dugun aurpegiera erakutsi zigun.\nJanzkeran ere aldaketak jasan zituen. Abeslariak soineko motzari gizonezkoen jaka bat gehitu zion, ziurrenik gizon prestu batek utzitakoa. Denok dakigu gaueko hotzak kalte egiten diela izarrei.\nHala ere, parrandaren ostean Britney ikustean gehien harritu gintuena bere ezkerreko hanka izan zen. Zauri bat zeukan oin-bular inguruan; zer gertatuko ote zitzaion?\nThis entry was posted in Bitxikeriak on 19 December, 2011 by .\nClint Eastwood 'reality' bateko protagonista izango da\nBizi-bizirik dagoen zinema munduko mitoa da Clint Eastwood. Urte askoan Hollywoodeko aktore entzutetsuenen artean egoteaz gain, zuzendari bezala ere arrakasta nabarmena lortu du (“Million Dollar Baby”, “Gran Torino”, “Unforgiven”…). Lan horri esker bost Oscar sari eta bost Urrezko Globo irabazi ditu.\nHorrelako ibilbidea izanda, zer behar dauka gizon horrek reality batean sartzeko? Ez dadila izua zabaldu, ordea, ez da Lindsay Lohan bezala “Big Brother” saioan sartuko eta. Horrelakorik inoiz ez egitea espero dugu.\nAktoreak eta haren familiak reality bat izango du telebistan, familia bizitzari buruz. Falta zena, Hollywoodeko mito bat aitorlekuan emazteaz eta harrikoa egiteaz kexatzen. Badakizue, denak dauka prezio bat eta esku bete dolarren truke…\nThis entry was posted in Bitxikeriak on 16 December, 2011 by Lady Rox.\nClint Eastwood ‘reality’ bateko protagonista izango da\nThis entry was posted in Bitxikeriak on 16 December, 2011 by .


Urtarrilaren 6ko Kapitolioko eraso faxistak are ageriagoan jarri du kapitalismo estatubatuarraren demokraziak bizi duen krisia. Bidenen presidentzia kargua hartzeko zeremoniako irudia ikaragarria zen, Washington hiria setiaturik eta 21.000 Guardia Nazionalek babesturik.\nAEBko krisi politikoak jauzi dramatikoa jasan du Trumpen eta bere jarraitzaileen estatu-kolpe saiakera dela eta. Asteetan zehar eta mundu osoak ikusteko moduan planifikatutako ekintza izan...\nAzaroaren 13ko goizean, Marokoko indar militarrak saharar protesta baketsu bat desegiteko Guerguerateko Bretxan sartu ziren, Saharako Errepublika Arabiar Demokratikoaren lurraldean, Mauritania mugan. Franja hori zeharkatzen duen errepidea Marokok...\nKalean borrokak aurrera jarraitu behar du! Sozialismoaren alde, kanpora Piñera hiltzailea!\nUrriaren 25ean, erreferenduma egin zen Txilen, konstituzio berri bat idatziko duen prozesuari hasiera emateko. Kontsultaren helburua zen erabakitzea Pinocheten diktaduraren garaitik indarrean...\nNazioarteko Ezker Iraultzailearen Adierazpena\n72 orduko kontaketa agonikoaren ondoren, Trump galtzaile irten da AEBko historian parte hartze gehien eta polarizazio haundiena izan duten hauteskundeetan. Trumpek eutsi egin dio, bai, baina azkenean ezin izan du garaipena lortu. Azkenean indarkeria polizial arrazista salatuz AEB alderik alde piztu zuen altxamendu ikaragarria, eta amets...\nEstatu kolpetik hamaika hilabetera, masek inperialismoaren eta oligarkiaren asmoa suntsitu dute\nUrriaren 18ko hauteskundeak lurrikara politikoa izan dira Bolivian. Evo Morales boteretik kendu zuen estatu kolpe odoltsua izan eta hamaika hilabetera, gazte, langile eta nekazarien mobilizazio masiboak MAS...\nGloboaren puntu kardinal guztietan, gobernu kapitalisten krisi ekonomiko eta sanitarioaren kudeaketak gizarte-amorruaren pilaketa mehatxagarria eragiten ari dira. Ameriketako Estatu Batuetan, Erresuma Batuan, Alemanian edo Kolonbian egiten ari diren mobilizazioak abisua dira. Latinoamerika ez da salbuespena. Duela gutxi eztanda iraultzaileak...\nKlase arteko borroka da Trump garaitzeko bide bakarra!\nPasa den astelehenean, maiatzak 25, polizia batek ankerkeriaz George Floyd 46 urteko langile beltza erail zuen Minneapolisen. Atxiloketaren bideoan, Derek Chauvin agenteak langile afroamerikarraren lepoa nola belaunarekin...


Frantziako eskualde bakoitzak, teorikoki, gutxienez larrialdiko kutsaduraren eskemak (Circulation Différenciée edo Pic de Pollution). Ingelesez Smog Alerts izenarekin ere ezagutzen da. Zenbait hirik berezko Smog Eskema propioak dituzte, informazio zehatzarekin. Ikus beheko zutabea "Berezko Smog Alertak dituzten Hiriak" Eskualdeko / eskualdeko Smog Eskemak ere badaude (frantsesez: Saila). Smog Alertak aktiboak dira airea kutsatuta dagoenean, airearen kutsadura maila jakin batetik gora. Kutsadura alerta maila desberdinak daude, kutsadura mailaren arabera. Smog Scheme aktiboa denean, eskakizun zehatzak jakinaraziko dira. Smog eskema aktiboa den ala ez aurki dezakezu "Bilatu eskema aktiboa den" zutabeko estekan. Smog Erregimena dagoen edo ez jakiteko eta horrek dakarrenari buruzko informazioa autobideko iragarki tauletan, tokiko egunkarietan eta irratietan eta hiri / eskualdeetako webguneetan aurki dezakezu (ikus beherago "Eskema aktiboa den ala ez" atalean). Kutsadura alerta maila bakoitzean zenbait neurri har daitezke:\nAbiadura 20 kilometro orduko murrizketa errepide nagusietan eta autobideetan\nLarrialdi "behe emisioak" zirkulazioa\nSmog eskemak aktibatuta daudenean, zure ibilgailuak emisio estandarrak betetzen ditu. Ibilgailu guztiek Crit'Air eranskailua behar dute Euroaren estandarra duen ibilgailua frogatzeko.\nZein ibilgailu debekatuta dago alerta bakoitzerako iragarriko da.\nZenbakizko plaka trafikoa (zirkulazio alternée)\nZenbait eskualde (adibidez, Pays de la Loire, Paris, Corse) trafikoa murrizteko aukera ematen dute zenbakizko plaka alternatiboak baimentzen dituena.\nHorrek esan nahi du egun bat zenbaki zenbaki bat bukatzen duten zenbaki kopurua bakarrik sartu daitekeela, hurrengo zenbakia zenbaki bakoitza amaitzerakoan.\nEskakizun zehatza eskualdearen eta sailaren arabera alda daiteke.\nFrantzian bidaiatzen ari bazara, eta batez ere hirietan sartzea nahi baduzu, Crit'Air eranskailua edukitzea gomendatzen dizugu. Erosi mesedez web-orri ofizialaBeste webgune batzuk sei aldiz kobratzen dituztenez, beste batzuek ez dute erabat pegatina ematen.\nLarrialdi baxuko igorpen guneetako frantses departamentuak eta hiriak, eskema bat dagoen ala ez jakiteko esteka bat aurki dezakegu:\nAurkitu Erregimen aktiboa bada\nBeren Smog Alerts espezifikoak dituzten hiriak


Teatro Testuak: Ipuinak. "Arrautza frijituak"\n«MAR MAR ABR »\n«2010 2011 2012 »\nBehin baserritar bat urruneko senide bat bisitatzera joan zen. Bidaia luzea zen eta bidean gosetu egin zen. Ostatu batean gelditu eta ostalariak bi arrautza frijitu prestatu zizkion. Rausk! jan zituen biak eta berriro abiatu zen bizkor-bizkor. Bidean zihoala zeraz ohartu zen, "ene! ez diot ordaindu bazkaria!!"\nHurrengo urtean, berriro joan zen senidea ikustera. Ostatuaren paretik igaro zenean, sartu eta bertan bazkaldu zuen ostera ere. Ordaintzeko garaia iritsi zenean zera esan zion ostalariari:\n- "Aizu, iaz bi arrautza frijitu utzi nizkizun zorretan, kobraidazu aurtengoa eta iazkoa."\nOstalaria, betoskoa jarrita hasi zen:\n- "Hara! ba, bi arrautza frijitu haiek jan ez bazenitu txita bihurtuko ziren, eta txitak oilo, eta oiloek arrautza gehiago errungo zuten, eta arrautza haietatik oilo gehiago jaioko ziren... beraz, oilategi osoa zor didazu..."\nElkarrekin haserretu eta epaitegira jotzea erabaki zuten. Emazteak lasai egoteko esan zion baserritarrari, berak di-da konponduko zuela auzia, baina epaiketa hasteko orduan emaztea etzen inon ageri. Azkenean, ordu betera-edo agertu zen. Epailea haserre zegoen:\n-"Nolatan etorri zara ordu bete berandu?"\n-"Barkatu jauna, baina soroan ibili naiz jotake patata frijituak nola erein asmatu ezinik".\n- "Baina emakumea, nola ereingo dituzu ba frijituriko patatak soroan? Patata frijituek ez dute patata berririk ematen"\n- "Ha! Horixe berori!!- erantzun zuen andreak- horretan patatak eta arrautzak berdin-berdinak dira: Arrautza frijituek ere ez dute txitarik ematen".\nEta halaxe, libratu zen baserritarra emaztearen argitasunari esker


About Us - Qingdao Aedis Fabric hodi, LTD\nAedis Fabric hodi diseinu eta saltzen ehungintza aireztapen sistemak (normalean Fabric hodiak / hodi galtzerdi / sox gisa ezaguna) zirriborro-free aire gelak eta aplikazio mota guztietan banatzeko.\nAedis Fabric hodi 2003an ezarritako lehenengo ehuna hodi fabrikatzaile bat zen eta ordutik handiena ehuna hodi Txinan fabrikatzaile bihurtu da.\nAedis Fabric hodi da Qingdao, Txina dago eta aurreratu kalkulua software bere esperientzia ingeniari ahalbidetzen irtenbidea simulatu eta oihal hodi industrian laguntza teknikoa onena eskaintzeko hornituak. Bulego hau 2003an sortu zen, eta ordutik arrakastaz ek bere estaldura zabaltzen Txina osoan, eta 2012tik, gure oihal aire hodi esportatzeko mundu batzuk Klimatizazio fabrikatzaileak 'Ordezkarien bidez baino gehiago hasi ginen.\nJabetza-3D software erabiltzen ditugu aire sakabanaketa-sistema diseinatzeko. Diseinu konplexutasuna edozein izanda gure kalitate prozesuak bermatzeko entrega helburuan eta denbora. Ingurumen-alderdi eta abantaila ekonomikoak konbinatzen sistemaren malgutasuna teknikoa besterik ez dira arrazoi horregatik gure aire sakabanaketa-sistema irabazi du ospea arkitekto, sustatzaile eta kontratistekin mundu osoan, askotan bihurtu konbentzionalak metal ducting ehuna sistemetan batzuk. Ezer ezin metal ere egin daiteke ehuna egin daiteke.\nOihal aire sakabanaketa azkar hazten segmentu bat da. FabricAir sistema izaera arina The ideal aplikazioetan barne zenbaki bat. Behin behineko egiturak, karpa eta erakusketa aretoak, eta lehendik eraikin retrofittingeko bezala. Anti-korrosiboak kualitate hauek egiteko izugarri hura kirol Arenas, natatoriums, industrial sukaldeak eta ez gutxienez hozte eta izozte aplikazio, non ohiko metal ducting gabeziak nabarmenak ditu ezagun. The higiene propietate eta anti-mikrobioen aukera egiten superior elikagaiak prozesatzeko, elikagaien biltegiratze eta mediku aplikazioen atalean. Eta fluxua neurrira egindako modeloak sortutako erosotasuna egiteko indoor klima konbentzionalak metal-sistemak baino hobeak.\nOihal ducting erabiltzea esan nahi du aire sakabanaketa-sistema bat sortzeko angelu edozein, edozein luzerak eta nahi duzun edozein diametro batekin. Badira mugarik gabe, orduan, ukondoetan, erreduktoreak eta hartu-off da. Ezer metal ducting mantenduz egin beharko ehuna egin daiteke, eta, ondoren, batzuk. Oihal ducting ez da korrosiboa denez, ez dago aplikazio non oihal aire sakabanaketa-sistema konbentzionalak metal ducting superior zenbaki bat daude. Oihal hodiak gutxiago zaratatsua, kondentsatzen libre eta pisua metal ducting zati bat bakarrik dira.\nHodi koloreak dira diseinu barruko eskema egokitutako daiteke eta posible da logotipo eta gehiago inprimatzeko gainazal gainean. Hodiak ere izan berezien estaldura adibidez olioa uxatzeko, anti-mikrobioen tratamendua, tratamendu anti-estatiko eta abar entregatu ahal izango da. Ikas gure sistema polifazetikoa diseinua buruz.\nmetal ducting gaineko oihal sistemen abantaila bat occupant erosotasun maila altua aireztatutako eremuetan dago. Oihal ingeniari erabiliz aukera ematen du ideal fluxua zirriborroa ez, kondentsatzen ez, zarata ez eta hildako zonalde ez duen edozein espazio jakin eredu sortzeko. Esperientziak erakutsi FabricAir sakabanaketa sistemak erabiliz lan hotza inguruneetan gehitu langileen artean gaixoa egun gutxiago onerako, eta ducting sistemaren izaera anti-korrosiboak eta higiene ditu egiten superior esaterako haragia prozesatzeko landareak bezala instalazio hotza eta izozte atalean.\nOihal aire sakabanaketa-sistemak dira, halaber, ehungintza aireztapen sistemak, oihal hodiak, hodi galtzerdiak, edo sox bezala ezagutzen, eta haien malgutasun eta core bezalako onurak ezagunak dira zirriborro-free, kondentsatzen-free, isila, korrosio-free eta higienikoak. FabricAir sakabanaketa-sistemak aplikazioetan barne sorta zabal bat estaltzeko. janaria, kirola, Industrial, txikizkako eta eremu publiko, hezkuntza, bulegoak eta erosotasuna orokorrean, eta mediku-industrian. Ikas aplikazioei buruzko informazio gehiago.


BI-635 errepidea zabalik dago bi noranzkoetan - Busturialdeko Hitza : Busturialdeko Hitza\nBI-635 errepidea zabalik dago bi noranzkoetan\nEusko Jaurlaritzako Segurtasun Sailak jakitera eman duenez, bi autok elkarren aurka talka egin dute, eta, horren ondorioz, horietako bat errepidetik atera, eta maldan behera erori da. 18:10ak aldera ireki dute errepidea. Anbulantzia eta suhiltzaileak bertaratu dira, eta ertzaintzak jakitera eman duenez, hiru pertsona zauritu dira istripuan. Gidarietako bat Galdakaoko ospitalera eraman behar izan dute, eta beste pertsona bat Gernikako Ospitalera eraman dute. Garbiketa lanak amaitu bitartean, bi noranzkoetan itxita egon da errepidea. Segurtasun Sailekoen arabera, Zornotza eta Gernika-Lumo lotzen dituen errepidean trafiko arazoak sortu ditu istripuak, Muxikako Oka auzoan, BI-635 errepideko 29. kilometro inguruan. Errepidearen mozketa horrrek auto ilara handiak sortu ditu Zornotza eta Gernika-Lumo arteko errepidean.


ganbila.eus | Xake-jokalaria\nGauaz Genevako parke batean Karlos Cid Abasolo\nGauaz Genevako parke batean\nJavi Cillero (Bilbo, 1961) Kazetaritzan lizentziatua da EHUn. Itzulpen Masterra egin zuen Deustuko Unibertsitatean, eta Nevadako Unibertsitatean PH.D-a erdietsi zuen Euskal Literaturan, euskal literaturako detektibe fikzioa gai hartuta.\nEuskal literaturari hainbat ekarpen egin dizkio sortzaile gisa, baita itzultzaile gisa ere (Mark Twain, Roald Dahl, Charles Dickens, Robert Bloch, Ross McDonald, Ernest Hemingway, Raymond Chandler eta Francis Scott Fitzgerald itzuli ditu euskarara), bi zereginak bere ibilbidean zeharo loturik egon direlarik. Haur eta gazte literaturan sortzaile gisa idatzi dituen lanak honako hauek dira: Eddy Merckxen gurpila (Zarauzko Udalak antolatutako Xabier Lizardi sariaren irabazle eta 1994an argitaratua), Thailandiako noodle izugarriak (2001), Kofi itsasora bidean (2001), eta Esne katilu batean ezkutatu egiten zen neska (2005). Helduen literaturari dagokionez, lau lanen egile dugu: Norena da Virginia City kronika-liburua (1995), Baiona blues ipuina (1996, Ignacio Aldecoa ipuin-lehiaketan irabazle), eta Hollywood eta biok (1999) eta Ero hiria (2005) narrazio bildumak, azken biak gaztelaniara itzuliak (Hollywood me mata, 2004, eta Ciudad de locos, 2008).\nNarratzaile ez ezik, antzerkigile ere bada, antzerkigile saritua eta argitaratua, inondik ere: Bere Uztailaren laua, Renon izeneko antzezlanak Donostia Hiria saria irabazi zuen 1999an eta horri esker urte berean izan zen plazaratua, baita –eta batez ere– antzeztua ere, 2000. urtean, Donostiako Antzoki Zaharrean, Mikel Garmendia eta Juan Cruz Gurrutxaga aktoreen eskutik eta Aitzpea Goenagaren zuzendaritzapean.\nEsku artean duzun liburu (digital) hau bere bigarren antzezlana da: Xake jokalariak, 2002an “Café Bar Bilbao” Teatro Laburreko Sarien II. edizioan irabazle izandakoa Kepa Gallegoren Sexua.org.asmoa antzezlanarekin batera. 2011n argitaratu zen paperezko edizioan, Artezblaik plazaratutako Teatro Laburreko Saria, Cafe Bar Bilbao 2001-2010 lan kolektiboan, eta lehenagotik dago Interneten irakurgai, http://www.teatro-testuak.com/ webgunean.\nXake jolalariak ez da (oraindik) antzeztua izan, baina haren irakurketa dramatizatua egin zuten Arriaga antzokiko foyerrean, 2007ko martxoko 5ean, Jose Cruz Gurrutxagak, Iñaki Ziarrustak eta Peio Gutiérrezek, Mikel Martínezen zuzendaritzapean.\nJavi Cilleroren bi antzezlanen artean badira zenbait lotura: bien kokaguneak egilearen bizileku izan dira edo dira (Reno eta Geneva), biek bi pertsonaiaren arteko berriketa bat eta joko bat (dela xakea, dela apustua) dituzte oinarri, eta bietan bi pertsonaietako bat bestearentzat ezezaguna da. Xake jokalariak honek, bestalde, lotura estuak ditu, Javi Cillerok nahita bilatutakoak edo kasualitatezkoak, euskal literaturaren beste liburu batzuekin. Besteak beste: Bernardo Atxagaren Obabakoak narrazio-bilduma (xakearen eta bizitzaren arteko antzekotasuna azaltzean), Anjel Lertxundiren Otto Pette eleberria (solasaldi-egituran eta bi pertsonaietako bat bestearentzat ezezaguna izatean) eta Jon Miranderen Gauaz parke batean ipuina (Javi Cilleroren antzezlanak izenburu hori izan zezakeen Mirandek aurrea hartu ez balio). Era berean, Ingmar Bergmanen Zazpigarren zigilua filmetik ateratako pertsonaia bat dugu xakelarietako bat, erraz ezagutzen den sinbolismoaren tradizioan.


Sopelako Kantaldiaren HERRI AFARIAn parte hartzeko sarrerak salgai\nKategoria gurasoa: Sopela\tKategoria: Euskara\tNoiz sortua: Asteartea, 09 Azaroa 2010\tArgitaratua: Asteartea, 09 Azaroa 2010\nDatorren azaroaren 19an SOPELA EUSKARAZ KANTARI ekimena laugarrenez burutuko dute. Aurten, AITXU! Sopelako euskara taldeak, sorpresa bat prestatu dute eta kaleko lehenengo saioan ANJE DUHALDE abeslari lapurtarrak parte hartuko du. LAIAK tabernan egongo da arratsaldeko 18:30etatik aurrera eta betiko moduan Taberna Ibiltaria taldeko lagunek ere lagunduko dute.\nHau amaituta, gaueko 21etan HERRI AFARIA egongo da. Azken unean toki aldaketa bat egon da. Pilotalekuaren lanen atzerapena dela medio, afaria URKO KIROLDEGIAN ospatuko dute. Afalostean, herriko eragile ezberdinek euskararen inguruan batuko dira eta abesteari ekingo diote.\nGonbidatuen artean udaletxeko alderdi guztiak, sindikalistak, herriko kirol talde guztiak, dendariak, tabernariak, Ikastola, Iberre, Zipiriñe, gazte erakundeak eta gainontzeko kultur eragile guztiak daude. Hamar multzo osatuko dituzte eta abesti bana abestuko dute, afarian egongo diren gainontzeko herritarrekin batera. Aurreko edizioetan 350 lagun inguru bildu dira eta oso giro atsegina sortu dute.\nAFARIRAKO TXARTELAK dagoeneko salgai daude. Saltokiak hauek dira: Laiak taberna, Alemaniar taberna, Turismo bulegoa eta Larrabasterrako YAKO denda. Aurten menuak 18 euro balio du. Menua hau izango da: Paella, Txahalkia, tarta, kafea eta kopa. Norbaitek menu barazkizalea nahi badu saltokietan eskatu behar du. Txartelak ez dituzte gordeko, beraz arin ibili tokia mugatua da eta!\nBadator SOPELA EUSKARAZ KANTARI laugarren jaialdia\nKategoria gurasoa: Sopela\tKategoria: Euskara\tNoiz sortua: Astelehena, 01 Azaroa 2010\tArgitaratua: Astelehena, 01 Azaroa 2010\nAITXU! Sopelako euskara taldeak SOPELA EUSKARAZ KANTARI jaialdi arrakastatsua berriro antolatu du. Aurten laugarren edizioa ospatuko dute eta sorpresa bat prestatu dute.\nAurreko edizioetan TABERNA IBILTARIA taldearen laguntzarekin kontatu zuten eta erabat arrakastasua izan da. Aurten lagun talde honetaz gain ANJE DUHALDE abeslari ospetsua ospakizun honekin bat egingo du. Aurten aukeratu duten data azaroaren 19a, ostirala, izan da. Ohitura denez, arratsaldeko 18:30etan lehenengo saioa egingo dute. Normalean kalean ospatu dute baina aurten ekitaldia ekainetik azarora pasatu dutenez, lehenengo saio hau LAIAK tabernan egingo dute. Anje Duhaldek bere abestiak kantatuko ditu eta bertan bilduko diren guztiek berarekin batera abesteko aukera edukiko dute. Hori errazteko abestien hitzak banatuko dituzte.\nBigarren saioa Sopelako pilotalekuan izango da. Bertan 300 lagunentzako HERRI AFARIA prestatuko dute. Afaldu ostean herriko eragile ezberdinek EUSKARA BATZEN GAITU! leloa egia eginez, multzoka abesti bat abestuko dute Anje Duhalde eta Taberna Ibiltaria taldearen laguntzarekin.\nAITXU! Sopelako Euskara Taldea, dagoeneko herriko eragile guztiekin harremanetan jarri da haien parte hartzea konfirmatzeko. Beste edizioetan arrakasta erabatekoa izan da eta parte hartzea oso handia izan da.\nAurten ere hori espero dute. Afarirako txartelak dagoeneko salgai daude. Aurten prezioa 18 eurokoa izango da. Umeentzako txartelak 13 euro balio du. Txartelak erosteko LAIAK tabernan, ALEMANIAR tabernan, YAKO dendan eta Sopelako Turismo bulegoan aukera duzue. Txartelik ez dute gordeko.\nKategoria gurasoa: Sopela\tKategoria: Euskara\tNoiz sortua: Igandea, 17 Urria 2010\tArgitaratua: Igandea, 17 Urria 2010\nKategoria gurasoa: Sopela\tKategoria: Euskara\tNoiz sortua: Astelehena, 18 Urria 2010\tArgitaratua: Astelehena, 18 Urria 2010\nDatorren ostiralean, urriaren 22an, Sopelako Udaletxeko plazan erromeria ospatuko dute. AITXU! euskara taldeak berriro ere euskara dantzan ipintzeko gonbidapena luzatu du. Ekimen honekin euskal kultura kalera ateratzeaz gain, euskara erabiltzeko eremuak zabaldu nahi dituzte.\nErromeria, apurka apurka ohitura bat bihurtzen ari da eta sopeloztarron aldetik oso harrera ona jaso du. Herrian euskal dantzak ikasteko talde ezberdinak osatu dira eta euskararen inguruan biltzeko AITXU! euskara taldeak erromeriak antolatzen jarraituko du.\nMusikaz gain, pintxoak eta zerbait edateko ere bertan topatzeko aukera egongo da. Beraz, badakizue, 22an Sopelan euskaraz dantza egiteko erromeria!\nKategoria gurasoa: Sopela\tKategoria: Euskara\tNoiz sortua: Larunbata, 26 Ekaina 2010\tArgitaratua: Larunbata, 26 Ekaina 2010


'Independentismoa berrasmatzen' hitzaldia, gaur Alhondigan | El Diario Vasco\nCosta Urola'Independentismoa berrasmatzen' hitzaldia, gaur Alhondigan\n'Independentismoa berrasmatzen' hitzaldia, gaur Alhondigan\nUnai Apaolaza. Gaur Getarian.\nUnai Apaolaza egongo da arratsaldeko 19:00etan Getariako Eskubide Sozialen Kartak gonbidatuta\nJUAN MARI ZUBIAURRE GETARIA. Jueves, 12 abril 2018, 00:30\nGetariako Eskubide Sozialen Kartak aurreko kurtsoan, eta herri galdeketaren harira, burujabetza ekonomiko eta politikoaren inguruko hainbat ekimen antolatu zituen. Gaiak interesa sortzen jarraitzen du, aktualitatea izaten segitzen du eta etorkizunari begira ere gure gizarteko pertsonen ongizate indibidual eta kolektiborako klabe nagusia izango denez kontua lan-tzen jarraitzea pentsatua du te Kartakoak. Baina oraingoan etortzen direnei zehaztasun gehiagoren inguruan hitz egiteko eskatuko diote.\nLanduko diren gaiak hauek izango dira: herri hau burujabe izateko egin den bidearen errepasoa, orokorra eta bera parte den eragilearena, gaur egun dauden aukerak eta zailtasunak, etorkizunari begira zer estrategia erabili: zein bide jorratu behar den, paktatua, aldebakarrekoa, desobedientzia... eta aliantzak.\nLehen hitzaldia gaur, arratsaldeko 19:00etan Alhondigan egingo da. ¡Independentismoa berrasmatzen' izenburupean antolatu den hitzaldia Unai Apaolazak emango du. Kartako kideek helarazi duten biografiak dioebez, Unai Apaolaza (Donostia, 1973) filosofian lizentziaduna da eta Ikasketa aurreratuen diploma du 'Egungo arazoak filosofian' adarrean, biak Euskal Herriko Unibertsitatean.\nFilosofia irakaslea da batxilergoan. 'Euskal nazionalismoa XXI. mendean' masterrean (EHU) eta 'Euskal Herriko pentsamendu kritikoa XX-XXI. mendeetan' graduondokoan (UEU, EHU) irakaslea da. Bere ikergai nagusia subjektu politikoak dira. Lapiko Kritikoa kolektiboko kidea da. Artikulu ugari argitaratu ditu 'Hausnart' aldizkarian eta hainbat egunkaritan.\nMutilen lehen trainerua bigarren A Coruñan, orainarteko postu onena\nGiro ezin hobea Urrategi egunean\nAkelarreren kontzerturako sarrerak salgai bihartik Salbatore txapelketan izena eman daiteke


Zegama-Aizkorri Mendi Maratoiaren 19. edizioa maiatzaren 24an izango da - Artikulua - Gipuzkoa ETORKIZUNA ORAIN\nZegama-Aizkorri Mendi Maratoiaren 19. edizioa maiatzaren 24an izango da\nGipuzkoako probarik gogorrena eta ederrenetarikoa da. Denis Itxaso, Kultura eta Kiroleko Diputatuak proba honek Gipuzkoan sortzen duen aberastasuna nabarmendu du; gainera, Golden trail series-erako baliogarria da eta espezialitate horretako atletarik onenak ekartzen ditu Gipuzkoara.\nZegama-Aizkorri Mendi Maratoiaren 19. edizioa aurkeztu da gaur Gipuzkoako Foru Aldundian. Proba maiatzaren 24an izango da eta puntuagarri izango da Golden trail series 2020rako\nUrtarrilaren 20an irekiko da atletek izena emateko epea eta urtarrilaren 30ean bukatuko da eta 21an egingo da parte-hartzaileen zozketa. Antolakuntzak 150 dortsal gordeko ditu lasterketak dakartzan konpromisoei aurre egiteko eta beste 125, berriz, aurreko edizioetan lehiatu eta edizio honetan ere parte hartu nahi duten atleten parte-hartzea ahalbidetzeko, eta azken bi edizioetan denborarik onenak erregistratu zituzten atleten parte-hartzea bermatzeko. Izen-ematea rock the sport webgunearen bidez egin beharko da.\nAratz mendigunean eta Aizkorri mendilerroan barrena egiten den mendi ibilbidean Euskal Autonomia Erkidegoko lau gailur garaienak zeharkatzen ditu: Aratz, Aizkorri, Aketegi eta Aitxuri. Zegama herritik (296 m) Otzaurteko gainera (652 m) jotzen da, eta mendate horretatik aurrera mendi bide eta bidexka ederretatik igarotzen da ibilbidea, zuhaiztietan –gehienean hariztietan–, harkaitz bizizko eremu malkartsuetan eta goi mendietako larreetan barrena. Lasterketa hau lurraldean egiten den proba gogorrena da, abiapuntuaren eta helmugaren artean 42 kilometro eta 5.472 metroko desnibela baitago.\nAurten kilometro bertikala Maiatzaren 22ean izango da Zegaman, 16:00etatik aurrera.\nBaita ere maiatzaren 2an VIII. Zegama-Aizkorri Junior Traila ere izango da, 10:30etan hasita, eta 10,4 kilometroko ibilbidea izango du. Antolatzaileak pozik agertu dira parte-hartzaile kopuruak gora egiten duelako urtero.\nItxasok mendi maratoiak dituen balioak azpimarratu ditu, eta bereziki adierazi du horrelako probetan parte hartzen duten atletek egin behar duten sakrifizioa eta izan behar duten pertseberantzia. Izan ere, batzuk zortzi ordu baino gehiago behar izaten dituzte ibilbidea osatzeko.\nIker Goiria Turismo zuzendariak, berriz, azpimarratu du Zegama-Aizkorrik “% 100ean” datorrela bat Gipuzkoa finkatzen ari den turismo eredu jasangarrian. “Lurraldeko barnealdea eta horrek dauzkan erakargarri guztiak –natura, ondarea…- mundu mailan ezagutarazten ditu, naturarekiko errespetua eta turismo aktibo eta osasuntsua sustatuz, eta auzolanean oinarrituta, gainera Proba honek frogatzen du txikitasunetik gauza handiak lor daitezkeela, Gipuzkoak berezkoak dituen autentizidadea eta baloreak modu naturalean erakutsiz”.\nZegamako alkate Joseba Izagirrek baieztatu du probaren oinarriak sorrerako berberak direla gaur egun ere: proba posible egiten dute 400 boluntario baino gehiago; ingurunea, probaren ibilbideko zatirik handiena natura- eta ingurumen-balio handiko Aizkorri-Aratz parke naturaletik pasatzen baita; eta ingurumenarekiko errespetua.


Luberri: Promethean arbelak Luberri 20.04, Ubuntu 20.04 eta antzekoetan\nPromethean arbelak Luberri 20.04, Ubuntu 20.04 eta antzekoetan\nUrte bete pasa da Ubuntu 20.04-k argia ikusi zuela eta Promethean arbel interaktiboak saltzen dituen enpresak oraindik ez du kontrolatzailerik plazaratu baina bere foroan Didier Severin izeneko erabiltzaile batek kontrolatzailea, arbela kalibratzeko tresna eta bertan idazteko Activinspire aplikazioak instalatzeko programa prestatu eta eskaini du.\nInstalazio scripta probatu dut eta ongi dabil. Hona hemen bada Promethean arbelak Ubuntu 20.04n eta haren deribatuetan, tartean Luberri 20.04n, instalatzeko jarraibideak:\nDidierren Drivetik fitxategiak deskargatu behar ditugu. Denak batera deskargatzeko hautatu guztiak Ctrl+A eginez eta haien gainean eskuin klik egin eta Deskargatu. Tarte baten ondoren Zip fitxategia prest dagoenean gorde ordenagailuan (edo USB batean hainbat ordenagailutan erabili behar baduzu).\nDeskargatutako Drive-Download....zip fitxategia erauzi (deskonprimitu) propio sortutako karpeta batean.\nKarpeta horretara joan eta installActivBoard.sh fitxategia exekutagarria bihurtuko dugu. Horretarako haren gainean eskuin klik egin eta Propietateak > Baimenak eta bertan Baimendu fitxategia programa bezala exekutatzea markatu.\nKarpeta horretan bertan eskuin klik egin eta Ireki terminalean klikatu. Eta terminal horretan, administratzaile saioan gaudela, instalazio scripta exekutatuko dugu.\nInstalazioa bukatzean ordenagailua berrabiarazi behar dugu.\nBehin berrabiarazita arbela probatuko dugu kalibrazioa behar ote duen. Goiko paneleko sistemaren erretiluan ActiveBoard-en ikonoa dugu eta eskuin klik eginez kalibratu > 9 puntuko kalibrazioa erabili ahal izango dugu.\nGeogebran arbelean marrazten\nKomeni da arbela erabiltzen duen irakasle bakoitzak arbela ikusteko ezarpenak bere nahierara egokitzea Sistemaren ezarpenak > Pantailak. Aukera dago monitore eta arbela osagarri ibiltzea edo biak berdina erakustea (islatu pantailak). Kontuan izan arbelak 4:3 aspektu-erlazioa duela.\nPantailan idazteko ActiveInspire aplikazioa erabiltzen ahal dugu edo Xournal++. Azken hau erabili ahal izateko idazteko modua konfiguratu behar da. Horretarako Xournall++en gaudela Editatu > Hobespenak > Ukipen Pantaila eta bertan Gailua hautatu eta aktibatu Enable touch drawing\nPromethean-en kontrolatzaileak eta aplikazioak ez daude Luberri barnean. Promethean arbela erabiltzen duten ordenagailuetan erabili behar da taktila izan dadin.


Durangoko Azokako sormen bekan euskal rol jokoaren "harrikada" saritu dute\nDurangoko Azokaren bigarren egunean jakinarazi dute lehen sormen bekaren irabazlea zein proiektu izan den. Euskarazko rol joko baten proiektua saritu dute, ATOPIArpg izenekoa, eta Etzi Portu Maritimoa taldeak aurkeztutakoa. 15.000 euro jaso ditu talde horrek eta urtebete izango dute bertako kideek proiektua garatu eta 2019ko Durangoko Azokan aurkezteko. Aurtengo berrikuntza horri erreparatzeaz gain, hainbat euskal sortzaileren adierazpenak eta azokara hurbildutako herritarren hitzak jaso ditugu.\nGOGOETAREN PLAZA - Benito Lertxundi\nGOGOETAREN PLAZA SOLASALDIA - Benito Lertxundi Gidaria: Lander Arretxea\nAniztasuna ardatz, Durangoko Azokak ateak ireki ditu\nHasi da Durangoko Azokaren 53. edizioa Landako gunean. Urtero legez, euskal kulturgintzaren uztarik oparoena bertan bildu da, sorkuntza eta adierazpen kultural ezberdinak bilduz. Izan ere, aurten, #DAaskodira lemaren bidez, Gerediaga elkarteak Durangoko Azokaren aniztasuna islatu nahi izan du. Gaurtik eta igandera bitartean, milaka euskaltzale bertaratu dira, aurrenekoak ikastetxe ugaritako ikasleak izanik. Hamaika Telebistak jarraipen berezia egingo du eta honatx lehen saioa.\nKazetaritza gatazka eremuetan\nIPES elkarteak antolatuta, Lauaxetaren hilketaren 81. urteurrenean, kazetaritzak gatazka eremuetan duen garrantzia aztergai izan zuten Gernikako Astran. Beñat Zarrabeitiak gidatuta, Ane Irabazalek eta Txente Rekondok euren esperientziak eta ikuspuntuak partekatu zituzten. Dena, Gotzon Barandiaranen musikatuta, Lauaxetaren olerkietatik abiatuta.


Batzordeburua: RODRIGUEZ BARRON, LUIS JAVIER\nBokala: ALDAI ELKORO-IRIBE, NOELIA\nBokala: RUIZ ARACAMA, AINHOA\nErabilgarri dira Universidad del País Vasco / Euskal Herriko Unibertsitatearen eremu amankomun guztiak (bibliotekak, gela telematikoak eta beste), bai eta ikasgelak, laborategiak eta Farmazia Fakultateko elikadura planta pilotua ere. Hauez gain, doktorego programa honen baitan diren ikertalde ezberdinek, zein bere ikastegian, darabiltzaten laborategiak ere erabil daitezke.\nElikagaien Segurtasuna eta Kalitatea doktorego programan esku hartzen duten ikertalde bakoitzak ikerkuntzarako laborategiak ditu, bakoitzaren ikerketa ildoetara egokituriko ekipamenduarekin.\nGainera, geroko doktorego tesiak egin ahal izateko ikerketa lanak burutuko direneko ikastegiek, ikertalde bakoitzaren laborategiez gain, erabilera orokor edo amankomuneko zerbitzu espezifikoak ere badituzte, teknika instrumental ezberdinak eta ikertzaileen zerbitzurako pertsonala bertan direlarik.\nUPV/EHUk biblioteka nagusiak eta biblioteka tematikoak dauzka. Bere aldetik, doktorego programan parte hartzen duten sailek irakurketarako mintegiak eta bibliotekak ere badituzte, funts bibliografiko espezifikoak dituztenak.\nInformazio zientifikoa erabiltzeko aukera bermaturik dago WEB OF KNOWLEDGE edo SCIFINDER SCHOLAR bezalako datu baseetara sartuaz. Datu baseotara zuzenean sartu ahal da fakultateko, sailetako, areto telematikoetako ordenagailuetatik edo, Ikerkuntzaren arloko errektoreordetzak doktoregaiei emaniko ordenagailu pertsonaletatik. Beste alde batetik, gaur egun, ikastegi guztiek dute harpidetza elektronikoa, diren zientzi aldizkari nagusiekin eta, honi esker, berehala eskuratzen da informazio zientifikoa, edozein garaitakoa izanik ere.


Valentziako zirujauek gizon bati eskuineko eskua ezkerreko besoan jarri diote | Consumer\nValentziako zirujauek gizon bati eskuineko eskua ezkerreko besoan jarri diote\nPazienteak bere esku bakarra geldirik zuen garuneko infartu baten ondorioz\nPedro Cavadas mediku valentziarrak zuzendutako zirujau-talde batek arrakastaz ezarri dio ezkerreko besoan eskuin eskua 62 urteko gizon bati, mugitzeko.\nGaixoak, Iñaki L.I. izeneko iruindarrak, ezkerreko eskua moztu zuen duela 40 urte istripu batean. Zoritxarra, berriz ere, 1960ko hamarkada betetzear zela piztu zen, eskuineko aldea kontrolatzen duen burmuinaren zatia geldiarazi zion hemiplegia sortu zitzaionean, eta eskuineko besoa baliorik gabe geratu zen. Hala, beso bat -eskuinekoa- zuen esku osasuntsu baina mugimendurik gabe, eta ezkerreko beso bat, mugimenduarekin baina eskuik gabe. Horrek erabateko mendekotasuna duen pertsona bihurtu zuen.\nIazko uda, Iñaki L.I. komunikabideen bidez jakin zuen Pedro Cavadas zirujauak eta haren kirurgia berreraikitzaileko taldeak arrakastaz egin zutela besaurreen eta eskuen lehen transplante aldebikoa Espainian. Orduan, eskuko emaile baten (ezkertiarraren) hartzaile izateko eskatu zuen, baina Cavadas doktoreak beste aukera bat eskaini zion: aldi berean emailea eta hartzailea izatea. Gaixorik zegoen besoaren esku osasuntsua moztu eta besaurre paralizatuan jarri behar zen. Bere buruaren emaile bihurtzean, pazienteak ez luke behar den medikaziorik hartu beharko kide berriaren errefusa saihesteko.\nEsan eta egin. Maiatzaren 29an, operazio bakarra egin zen munduan, 12 orduz, Valentziako El Consuelo ospitaleko kirofano batean. Zirujauek bere eskuineko eskua moztu zioten pazienteari, eta plaka eta torlojuekin finkatu zuten ezkerreko besoko hezurretan. Ondoren, zainak eta arteriak konpondu eta odol-zirkulazioa berrezarri zuten. Cavadasek hatzen ordena aldatu zuen; erpurua meñikearen ondoan jarri eta tendoiak zaharberritu zituen. Era berean, lan zaila egin zen hezurrekin, eskumuturraren biraketa berreskuratzeko. Azkenik, nerbioak, muskuluak eta azala josi ziren.\nIñaki L.I. bilakaera ona du, alderdi medikoen arabera. Hatzak mugitzen hasi da, baina oraingoz medikuek laguntzen diote. “Oraindik hiru hilabete beharko ditu mugikortasun osoa berreskuratzeko”, zehaztu du Cavadas doktoreak. Denborarekin, medikuek hatz erakuslea, bihotza, eraztuna eta hatz txikia ukitzeko aukera aztertuko dute.\nmano-eu musu transplante


Asteroko kronikie: 2016/12\nLezate Jendez Bete (2016-12-12 Lezate Urte Amaiera Irteera)\nPart: ADES zati eder bat: Santi, Zutoia, Pana, Gotzon, Idoia, Josu, Unai, Xabi, Martin (Urrutia), Martin (Ibarrola), Iñaki (Kobero), Iñaki (Bonberoa), Jon Ander, eta ahaztu zaizkidan guztiak...\nJendez bete da Lezate. Ez zegoen ur gehiegirik, baina hala ere konpondu gara buzoak garbitzeko (batzuen buzo eta arnesek falta ederra zuten!). Umorea nagusi, urtero bezala, barre algaraz eta "parida"z bete da koba. Dena ez da izango zientzia ere! Eta han batu gara, ADESen "variopinto"tasuna erakutsiz: esploradore gogor eta ez hain gogorrak, mendian zulo bila ibiltzea "hobby" bezala dutenak, arkeologi zaleak, urte amaierako Lezateko irteera sekula galtzen ez duten klasikoak,...\nHainbeste jenderen frontalak filan jarrita, ederki argitu da koba, baina badakizue, Lezaterekin, argi asko eraman arren, ez da sekula nahikoa. Eguzkia bera koba barruan sartzea lortuko bagenu, oraindik ezagutzen duguna baino ikusgarriagoa egingo zitzaigun.\nJentilek han jarraitzen dute, geldirik, petrifikaturik kaltzitatan, euskal mitologiako izaki ezagunak. Eta Lezaten erreka entzuten da. Mozkorti, Jentilen gela eta beste tarteko gela guztiak gurutzatzen ditugun bitartean, bloke artean paseatzen, bloke azpitik datorren errekaren orruak laguntzen gaitu. Bai, errekaren zarata, ia mitologia bihurtzeko puntuan egon zaiguna, azkenengo Iñubija II-ko aurkikuntzengatik izan ez balitz...\n700 metro poligonal baino aurrerago joaten uzten ez digun erreka bera, Paltzuaraneko basoen usaina ekartzen duen erreka bera,...\nSifoira heldu eta gero, "Ondarrutar bat" bainatu egin zaigu. Imajinatuko duzue zein. Pena bat izan da bustitzeko beldurragatik kamara ez dugula eraman hain barruraino momentu hori grabatzeko!\nBuelta, batzuek behetik errekatik egin dute, eta beste batzuek goitik egin dugu. Grabazio probak egiten ibili gara, eta baita Argazkigintzakoak ere. Baina oraindik urruti dago National Geographic-erako Lezateren bideo-dokumentala. Ikusiko ote dugu egunen baten?\nEguzkia koban sartzen badugu seguraski bai. Baina, Jentilak esnatzen baditugu eta korrikan ihes egiten badute? Arazo hau konpontzeko, "Micro Casting" bat egin dugu kandidato berri batzuekin. Zuek ikusi zein aukeratu!!\n2017 Urte Berri On! Eta osasuna denontzako, eta galeria handi eta luzeak tartean badaude, are eta hobeto oraindik!\nEtiketak: lezate, urte amaiera\nHa Chu Lo (Ba Qi Xo)\n161218: Rober, Antua, Unai, Xabi, Iñaki Irigoien, Oier.\nTxinatik etorri barri dan Unaien adoria aprobetxauta, Atxulo (Bakio), aurreko egunian topautako zuluak topografiatzera eta geolokalizatzera. Esan bihar da ez dogula lortu jakitzia zein espeleologia talderen zonia dan hori; baiña konsziente gara gure “intrusismuaz”, eta artxibauko doguzen datuak eurei pasatzeko prest gagoz (jasotako kokuak, ohi legez, EHU-ko Zoologia Departamentuko Carlos Prieto irakaslian bilduman jasoko dira).\nLehelengo, aurreko egunian lokalizautako “leihatilla” horretara juan gara: sartzera giñoiazela, sigla bat pinttauta zekala konturatu gara (B-1). Espero genduan lez, segiduan allegau gara beheko sarrera ondora; horti barrura, aurreko egunian begiratu barik lagatako galerixak begiratu doguz; haize korriente punto ugari zeguazen, baiña ez dirudi interes haundikuak; sarrerak argazkixan jasota, eta geolokalizauta; topografia eginda.\nBio: barruan Trichoniscoides? eta miriapodo baten exoeskeleto zatixak, Pseudosinella? (gaiñera ez dakitt potian sartu dan edo ez) eta Lithobius 1. Sarrera inguruetan (%90 illuntasuna) masma pare bat, opilioi zuri bat, Trichoniscoides?, hiru marraskillo txiki. Kanporakuan saguzar bat ikusi dogu goiko gelatxo inakzesible baten (Rhinolophus euryale).\nBehiñ honekin amaittuta, batzuk itsasoko tunelian be ibilli dira (ez dakitt katalogatzen edo ez), eta prospekziñuan Iñakik leza bat topau dau, B-2 siglekin markauta; 5 bat metroko destrepian, Antua tramo horizontal txiki batera allegau da, eta hortik behera asko bajatzen zan baiña oso estu. Ez dakitt geolokalizau daben, imajinatzen dot baietz.\nEtiketak: atxulo, bakio, bioespeleologia\nPart.: Gotzon, Idoia eta Josu\nHalako batean, Iñubija II-ra bueltatu da ADES. Konkretuki Gotzon, Idoia eta Josu-ren eskutik. ADES-eko beste talde bat Gaztelugatxe azpiko kobak esploratzera joan den bitartean, hiru hauek Iñubija-ra bueltatu dira. Asmoa, udaran joateakoa zen, baina eskuartean izan ditugun komeria guztiak tarteko, erabat ahaztua geneukan, eta aste honetako euri faltagatik, aproposa iruditu zaigu bueltatzea. Neguan ezinezkoa izango da...\nOroimenean, meandro desfondatu + blokera antzeko puntu batean utzi genuen esplorazioa. Estuazun batean. Gure helburua, eztuasuna pasatzea haizeari jarraiki.\nBaina irteera ez da erreza izan, sartu bezain laster, erdi galduta ibili gara, Iñubija II-ko eztuasun mitikoa aurkitu arte. Behin pasata, lakua gurutzatzea tokatzen zen, baina azkenean denok (gehiago edo gutxiago) busti gara. Eta ondoren, eztuasunaren bila, hemen ere erdi galduta ezin aurkituta... Gotzonek aurkitu duen arte (eskerrak). Itxura.... txarra, haizea .... ez asko, miseria.... soberan, inkomodoa... soberan ere...\nHiru bat orduko desobstrukzioaren ondoren ordea, blokera pasatu eta beste aldeko galeriara heldu gara. Galeria hau, fraktura descendente bat da errekara bidean... Zenbat eta beherago, orduan eta erreka zarata handiago... azkenean gutxienez 8m dituen putzu batek gelditu gaitu.\nEsplorazioa zain dago... putzuak errekara eramango gaitu... eta haizea ere bertan dago... Galarregiri begira gaude...\negilea: ADES / ordua 19:50:00 1 comentario:\nEtiketak: galarregi, iñubija II\nLezate Jendez Bete (2016-12-12 Lezate Urte Amaiera...